text:
Umugabo wanjye ampoza ku nkeke iteye ubwoba
Muraho neza basomyi b’uru rubuga
Mfite ikibazo kindemereye nagirango mumfashe kungiraho inama.
Maze imyaka 5 nshakanye n’umugabo wanjye ariko muri iyo myaka itanu nta mahoro nari nagiramo. Mbayeho ubuzima bwo kwiyeba, nta munezero ku buryo umuntu wese abona ko nahindutse. Ngeze ku rwego nshobora kuba ndwaye depression kuko numva nta kintu kikinezeza, nitakarije icyizere kuko mporana ubwoba no gutinya ntigeze ngira mu buzima.
Ikintu cyanteye ibyo byose rero ni uko umugabo wanjye apfuhira cyane kandi agahorana umushiha ku buryo iyo numvise akomanze atashye umutima numva utsimbutse.
Umushiha wo so kuri jye awugiraho gusa kuko ni wa muntu utagira inshuti, abana baramutinya kugeza ku mukozi wo mu rugo.
Mu myaka yose twamaranye nagerageje kumuganiriza, nca bugufi uko nshoboye ariko byaranze. Ni wa muntu udashobora kwemera ko njya gusura abavandimwe banjye, nta muntu unsura mu rugo niyo yaba uwo dukorana.. Mbayeho nf’imfungwa mu buryo burenze.
Ubuzima bwanjye ni ukuva mu rugo njya ku kazi ubundi nkajya gusenga nabwo ntisanzuye kuko tugomba kujyana nataha nabwo nkasubira muri bwa buzima bwanjye. Telefoni ye iyo ihamagaye aba ambaza aho ngeze ntaha nta kindi ashobora kumbaza kitari kugenzura aho ndi.
Ibyo ankorera byose nagerageje kwihangana nkashaka ibindi bintu byanshimisha bitarimo kumuca inyuma kuko byo ntashobora kubikora ariko biranga. Iyo ntekereje ikintu cyanshimisha ndakibura kuko ibyinshi nta burenganzira mba mbifitiye. Ni wa muntu untekerereza kuva ku cyo nambara, guhaha ibyo turya haba n’imboga n’inyanya niwe ubihaha.Yambitsemo ubwoba ku buryo mva guhembwa nyamuhereza, haburaho n’igihumbi nkasobanura aho yagiye.
Mwibaze kuba nkora ariko buri gitondo mba ngomba kumusaba itike injyana ku kazi nayo akayimpa yabanje kuntyurira ngo ndayangiza kandi mu by’ukuri mba mfite itike ya bus gusa. Sinshobora no gutega moto ndamutse ngize ikibazo cyangwa ngo mbone ayo kugura airtime. Amafaranga ntayangiza ariko nta ruhare mba nyafiteho, nta gitekerezo natanga cy’ibyo yakora ngo acyemere.
Ibyanjye iyo mbivuze mbura aho mpera kuko ni byinshi bibi ankorera. Ikibazo kinkomereye kurusha ibi byose nuko numva ntamushaka. Mu minsi yashize yigeze kunkubita ampora ubusa ngo nuko abonye umusore duturanye ansuhuje. Aho rwose yarandenganyije kuko sinjya ntekereza kumuca inyuma n’uwo musore nuko akunda akana kacu gato sinzi nuko yitwa.
Kuva icyo gihe rero mbona umugabo amarira akagwa ariko simbimwereke. Nta muntu n’umwe nigeze mbibwira ariko byarambabaje cyane nubwo yansabye imbabazi abikoreshejwe nuko yabonaga ko nafashe umwanzuro wo kugenda nkamuhunga ariko ntiyari azikuye ku mutima. Nanjye nazimuhaye kuko nabonaga ntaho mfite njyana abana.
Ibibazo biba byenda kunturitsa umutima kandi ntawe mfite mbibwira. Nabituye Imana ubundi ndicecekera. Cyakora aho nagiye nsoma inama zitangirwa hano ku rubuga, hari abo nabonaga tujya guhuza ibibazo bigatuma nduhukamo gake.
Agasaro.com
Ukeneye kugisha inama watwandikira kuri agasaromagazine@gmail.com
Ibitekerezo byanyu
-
ihangane rwose birumvikana ko ubabaye gusa inama nakugira nuko nimba usenga koko ubwo ugomba no kumenya ko uwo mugabo wawe hari imyuka mibi imutera gukora ibyo iba ishaka ko ugira ubwoba kugirango umureke burya nawe ntabwo abikora abishaka aba yumva ari mukuri ariko dore inama nakugira nkumuntu usenga nuko ugomba gutangira kwikuramo ubwoba ukabutegeka rwose ukabwirukana kuko ubwoba nabwo numwuka uva kwa satani kuburyo uko azajya akubwira nabi cg ibyo byose bibi agukorera uzajye wihagararaho ubisuzugura ukoresheje ibitekerezo byawe kuburyo kuko uko uzagenda usuzugura inabi ye uzagenda nawe wumva utangiye kumutinyuka ujye umuvugisha udafite ubwoba azageraho ahinduke burya uzarebe ingwe ibyara abana benshi ariko iyo igiye guhitamo icyana cyayo ibishira ahantu hiherereye ikabikanga maze ibitazaba ingwe byose bikiruka ariko icyana cyayo cyo ntabwoba kigira none nawe rero nimba koko wiyumvamo ko ushaka kuguma uri umugore we ntabwo ugomba kumutinya rwose ahubwo najya agukangisha uwo mwuka wa satani nawe ujye umurwanisha umwuka w’imana uwo mwuka mubi uzamuvamo
-
-
Inama nakugira ni uko washira ubwoba kuko nanjye niko nari mbayeho.Nazajya agukanga uzajye umusubizanya ineza ariko utamwereka ko ufite ubwoba ku byerekeye amafr uzajye ukoresha make ukiva guhembwa nko kugura ikintu nawe ashobora kubona cyari ngombwa.. Gusura abantu ho utangira ujya gusura aba hafi kdi ntutinde buhoro buhoro arabimenyera. Gusa ntazabura kugutonganya igikuru ni ukumusubizanya ineza unwereka ko ibyo wakoze byari ngombwa kdi aho biri ngombwa uraceceka
-
hhhhhhhh !kamaliza ibintu akubwiye nabyo nibyo ariko ugomba kubikorana ubushishozi rwose kuko harigihe wabikora akagukubita bitewe nuko yaramutse nabi cyane ahubwo indi technique wakoresha nanone nuko mugihe ubonye ari kukubwira nabi yarakaye wajya wijijisha uciye bugufi yakubwira ibintu wenda tuvuge ari kukubaza impamvu wakoresheje frw utamubwiye ugahita wigira nkaho utabyumvise ugahita uvuga ibinyuranye ukaba wamubaza nkikintu wamugurira cg tuvuge ubonye ko agiye kukubaza impamvu wagiye gusura abantu uzajye uhita umutanga ubivuge mbere utangire umubwire amakuru yaho waruvuye maze natangira kugutonganya akubwira nabi uhite wemera vubavuba ko wakoze ikosa uhite ushaka uburyo bwose uhindura sujet mwari muriho noneho ubutaha nujya kwongera kubikora umusabe uruhushya rwo kugenda cg wenda nimba haricyo ushaka kugura ubimubwire niyanga umwihorere ahubwo umushyigikire ko avuze ukuri buhorobuhoro ujye ubikora utamubwiye ubundi umubwire azageraho abiveho kuko buriya yumva ariwe ufite ubwenge bwinshi kukurusha kandi nawe ntugomba kwishira hejuru ngo wumve ko ugomba kwigenga ugomba guca bugufi ukajya ushyigikira ibitekerezo bye kuko buriya byakworohera kuko mumaranye igihe umaze kumusobanukirwa Wabasha no kumwigisha utamuhutaza ngo wishyiremo ko akubangamiye ahubwo tangira ujye umubona nkishuti yawe magara ibibi bye ushake uburyo bihinduka byiza
-
-
Urababaye ariko burya rero kumenyereza umugabo ukamwiganzura nyuma ya 5 ans bizakugora kbsa ngo ugahembwa ukazana salaire ?eee hanyuma akaguhahira imboga n’ibijumba n’ibitoki ?hahahhh na pamperse ibi sishyano koko !!ko numva se utari umugore winkora busa ubwo bwoba n’ubwiki ?kuki ntacyizere wifitiye kd uringirakamaro ?Umbabarire mbere yuko ntanga inama nkwereka ikosa d’abord,none rero banza ugire confidence muri wowe ushire ubwoba nta gutinya uwakubyariye abana s’igikoko noneho umukorere ibyiza uzi ko akunda hanyuma muri make wowe hinduka kuko umugabo nubwo yaza agutuka aba yumva wamusekera iyo agututse rero ukarakara we arushaho donc muri iyo nyifato ye idahwitse wowe umwubahe kd uce bugufi nukurikiza uko ameze ukamerako ntakabuza uzasenya ariko nuhinduka ugahagarara wemye mu nshingano zawe nk’umugore mwiza uzubwenge azahinduka pe.Icyo nkwiyamye nubwo bwoba.Courage rero.
-
-
Muvandimwe, birumvikana ko ubabaye ariko ubishatse iyo mibabaro n’agahinda wayitura Yezu akagufasha kuyikorera. Igihe cyose ugishaka kwikorera uwo musaraba wenyine cg ushakisha abantu bawugufasha uzagenda ukuremerera cyane.
Ubu igihe ni iki ngo uhindure uko wabagaho : Tangira ushakishe Imana nyabyo ; usenge cyane amanywa n’ijoro ; usome Bibiliya,amategeko y’Imana abe isengesho rya buri munsi ; mu rugo buri munsi,ushake akanya hamwe n’abana n’umukozi musenge, muririmbire Uhoraho munamushimira muri byose, musabire n’umutware.
Ubundi ibyo byose bigutera agahinda ubifate nk’umugisha ukwigisha "kwihangana, kwicisha bugufi, gukunda Imana no Kwizera". Ayo mafaranga uyamurekere kuko ntacyo ubuze, ujye wibuka ko hari benshi cyane cyane abana bicwa n’inzara.
Icyanyuma navuga ni uko uri umunyamigisha kuko umutware wawe aguherekeza gusenga !!Iki ni ikimenyetso ko urugo rwanyu Yezu ari ku marembo akeneye gukingurirwa. Tangira nka rimwe mu kwezi usabe umugabo ko mwajyana mu mwiherero w’amasengesho umara weekend ; Musure ahantu hatagatifu mu Rwanda harahari henshi.
(Niba uri umugatolika Kibeho iragutegereje)
-
-
Ubundi baravuga ngo umwana apfa mw’iterura ! Amakosa abagore dukora nuko iyo tugiye gushyingirwa tugenda twubashye cyane abagabo twabagandukiye nkuko ababyeyi baba barabidutoje ! Nyamugabo rero nawe yabona uko kuganduka nukuntu bakunda ibyubahiro akavayo nimizi nimiganda akigira intare. None rero mugore mwiza ; ikosa rya mbere wakoze nuko watangiye urugo wubaha cyane bituma umugabo yumva ko akwigaruriye wese ! Uzarebe ko iyo umugabo ashatse umugore w’ingare atamwakira uko ari ! Ubu rero mumaranye igihe urumva watangiye gushaka kwigenga no kugira bimwe uhindura mu mibanire yanyu ! Ndakubwiza ukuri bizakugora pe ! Ibyo bakubwira ngo ihangane uce bugufi cg ngo ugwe neza bizaza bla bla bla ndakubwiza ukuri ko bitari applicable ! Rero hari choice ebyiri ufite ! Iyambere nukwakira imibereho urimo ukajya ureba ibyiza uvana mu rugo rwawe aho kubona ibibi. Nimba bitagukundira ; choice ya kabiri ufite ; nuguhinduka, ukaba ingare ukamuhindukana bikamurenga ! Yego nawe ntukabye ariko hakaba bimwe nawe utangira kwigengaho ! Urugero ni amafranga ukorera ndetse no gusura benewanyu kuko nta kosa ririmo ! Iyi choice rero ni intambara ikomeye uzaba uzanye mu rugo ariko harigihe uwo mugabo ashobora gukangarana akabona ko utari ya nsina ngufi yatekerezaga bityo akakwicaza mukaganira ku bimubangamiye nawe ukaboneraho ukagaragaza ibibazo byawe ! Courage rero muvandimwe !
-
cyo re !!
Madame rero byo depression ikugeze kure ariko tekereza ku bana bawe niho uzakura imbaraga zo kuva muri ibyo. ubwo bwoba ufite abana bawe babukubye 100. Nibakura abakobwa bazashaka abagabo nka se kuko nta kindi bazi. icara ubarebe uko bazagenda bacuya ubareba. ni wowe uzaba warabagize ko nkumubyeyi wabahaye urugero rubi rwuko umuryango ugomba kumera. abahungu bo rero bazaba bameze nka se, tekereza umwana wabandi bazashyira mu mago bakamufata nkuko ubayeho. ikindi ugomba gutekereza nuko abana bawe nibakura bashobora kubacikaho nkababyeyi kuko nta mahoro mwaberetse mu muryango. bakaba ba bana badataha batanashaka no kumenya ibyanyu kandi uzaba ugeze igihe cyo kuruhuka no kwishimira abuzukuru.
ibya niko zubakwa na za senga cyane bikure aha. Imana ifasha uwifashije ni umugani nyarwanda.
uti ndakora nkamuhereza ? dore rero ibintu ni bibiri :
uwo mugabo murushe ubukana, genda ufunguze konti yawe abe ariyo utangira guhemberwaho. nashaka guhembwa ayo wakoreye azashake akazi nkako ukora. mu ijwi rituje uzamubwire ko utazongera kumuha ayo wakoreye ko uzajya ugura ibikenewe mu rugo nkuko mutima wurugo abigomba.
hanyuma nashaka kugukubita uzamubwire ko wamugira inama yo kubireka keretse niba atazongera kuryama. nta guhagarara hamwe ngo aguhonde nkumwana uziruke utabaze cg se ukinge. uko biri kose ibyo gushiriramo ngo ntawe uzabibwira ntacyo bigufasha. ikindi kandi uko ubayeho si ibanga nkuko ubitekereza. karitsiye yose irabizi cyane ko uvuga ko no hanze bamuzi. abantu nkabo bakoresha iterabwoba iyo ubaretse ariko iyo wirwanyeho bacisha make. umugabo wawe ni bamwe bahutaza abo bakeka ko barusha imbaraga. ushobora no kuruta ukamuganiriza ukamubaza niba ajya yibaza ingaruka imibereho yanyu n’imyitwarire ye bizagira ku bana banyu. nawe afite aho yabibonye. niba afite ubumuntu azatekereza arebe ko atari wo murage ashaka guha abana be.
ikindi wakora : shaka inzu nto wakwishyura wenyine. hanyuma uzatumize imiryango yanyu yombi. ubwbwire ko uvuye mu rugo rwawe kubera uburyo ubayeho n’abana bawe. kandi uzabikore. ko wabatumije ngo batazabwirwa ibinyoma. ikiriho nuko bene wabo bamuzi naho abiwanyu barakuririye barahora kuko barabibona gusa bibaza igihe uzavira muri izo nduru. umugabo wawe imbere yabo uzamubwire ko umutima wawe ugiye gusandara ko atari bwo buzima watekerezaha ko muzagira wemera kubana nawe ko yagutengushye. umugaye imbere yabo umubwire ko witeguye kumubabarira igihe azatangirira kugufata nk’umuntu. ugomba kumubwira ko nta ruhare wagize ku byamuhungabanyije mu bwana bwe byamugize gutyo ko kandi utiteguye kubyishyura ubuzima bwawe bwose. yashaka abajyanama bubuzima bakamugira inama yagira ate ntuzagaruke mu rugo utabonye impunduka byibuza y’amezi 6. ntuzumve abakubwira ko uguma aho ugategereza kuko ni gutyo abantu bica abandi.
Ahasigaye ikuremo ubwoba wirengere kandi urengere abana bawe. uwo muntu agufiteho ububasha umuha.
-
-
hhhhhhh !!!!!ndabona umurungi nezaneza arusenye ubu se ntabwo ujya wumva aho batemanye urimo uramushuka kuko nimba umugabo we asanzwe agira amahane muri kamere ye ariko ameze bishobora kumukomerera pee kuko burya harimo abantu bagira amahane bafite ubwenge bubagarura hakaba nabandi bafite amahane kuburyo ikintu cyose ubwonko bwe bwacyiriye ahita agikora nta control ubwo rero wimushuka ngo yigire ingare kuko aramutse yigize ingare wenda umugabo we akaba ariwe wemera guca bugufi ntabwo byaba ari byiza kuko nubwo bakomeza kubana ntabwo umugabo we yaba amwishimiye kuko abagabo ntibapfa kubabarira yaba azanye umwuka mubi murugo rwe kuko umugabo atekereza cyane kandi ntibibagirwa yamufatira imyanzuro iri mwibanga we akajya yibwira ko yamushoboye ahubwo yararusenye atabizi ubwo rero ntabwo ari byiza guhangana kuko numva uriya mugabo we Atari mubi cyane bikabije yamugarura kumurongo batiriwe batera amahane cyane yuko nijambo ry’imana ritabyemera
-
-
-
Nshuti yange, ndunva ubababaye cyane kandi ikibazo cyawe cyirunvikana. Munama ntanga difuza ko ubanza ukareba kuruhare waba ufite mumyitwarire yuwo mugabo. Icyambere nuko wamumenyereje ko kuvuga nabi ntakibazo bigutwaye, akabikoresha nkintwaro yo kukuyobora, sibyo rwose. Icyakabiri ntabwo wigeze ugira amahame yawe utsimbararaho ngo nawe amenye ko hari icyawe wihariye agomba kugucira bugufi akakigukuraho kuneza ibintu byose byabaye itegeko kuriwowe ariko warabyemeye, nabyo sibyo. Icyagatatu wemeye ko ubwoba bugutegeka, urasa nkaho wamuhinduye president wawe, nabyo sibyo rwose. Inama,
1. Geregeza kunva ko ushobora guhindura ubuzima bwawe ukabuha icyerekezo kiza ushaka. Gira ikizere ko ibintu byose bishoboka.
2. Tangira kugira bimwe wanga buhoro buhoro ariko muburyo butarimo kwigomeka kugamije guhangana bimwe biteje urugomo, ahubwo muburyo buciye bugufi kandi bugaragarira buriwese ko icyo ukoze aricyukuri, nawe ukishimira.
3. Va mukarwa ko kunva ko ubayeho wenyine, menya ko urugo rwanyu atari akarwa, si prison ibyo rero gerageza ushake uburyo wikura mubitekerezo bigukandamiza.
4. Iga kubwira umugabo wawe ko umukunda ariko umwerurire ko hari ibyo agukorera utishimiye nugira ibyo ushaka guhindura ubanze ubimuteguze umubwire rwose ko wifuza ko wagira uburyo bikorwa. Urugero, niba ahaha inyanya kandi ukunva ko wowe uzihashye aribyo byiza, shaka akanya mugihe mumeze neza, mutatonganye, umubwire uti ariko buriya ntiwanyemerera inyanya nkajya nzihaha bikagufasha ntujye uvunika niyomirimo yose. Umwereke akamaro kabyo. Ashobora kubyanga ariko rimwe waramaze kubivuga utyo ujye mwisoko uhahe inyanya uzizane gusa wirinde gukoresha Frw arenze ayo yakoreshaga. Naza akagutonganya uzabyihanganire ntuzamutonganye, ahubwo uzongere ikindi gihe uzigure, buhoro buhoro azajya abona ko hari ibyo wanga kandi ushobora gukora.
5. Gerageza gukomeza kubaha umugabo wawe ariko ntumusenge
6. Jya umwinginga ko mwajyana gusura inshuti zanyu cyane cyane abo we yiyunvamo iyo mugezeyo mubona ibitandukanye
7. Ikiruta ibindi izere Imana kandi usenge kandi wigirire ikizere. Ubuzima bw’umuntu niwe ubumenya.
Inama zaba nyinshi ariko gerageza kurizo kandi wihangane.
-
-
yew umuntu nimugar tekerez abasor dushaka abagore nkamwe mufite akaz non tip yigize ishyano nakomeze. kuba ufite akazi bizakorohera ntugire ubwoba nakomeza kugutoteza uzamwerekeko mutakirikumwe nawee, ukufashe umwana niko akunera uzamureke,azakwirukaho twaragutwaye,azakenera urumuri aruko ageze mumwijima,azakenera izuba ageze , murubura,waramutetesheje aratengamara,umuntu ntinkundi ufite abana bangahe ?fat ;0733397233 ;0726669983,nkugire inama ifati ituma wubaka ugasubirana ibyishimo ugase ugatoneshwa,
-
-


c: text/html

text:
Nuko tujye dutambira Imana iteka igitambo cy’ishimwe tubiheshejwe na Yesu, ari cyo mbuto z’iminwa ihimbaza izina ryayo.Kugira neza no kugira ubuntu ntimukabyibagirwe, kuko ibitambo bisa bityo ari byo binezeza Imana.” Abaheburayo 13:15-16
Umuntu iyo akugiriye neza ni ngombwa ku mushimira, ushobora gukoresha amagambo, ibikorwa cyangwa ubundi buryo wakoresha ushimira uwagize icyo agukorera cyangwa igihe yakoze neza.
Niyo mpamvu natwe tuba tugomba gushimira Imana ku buryo bwihuse n’akanwa kacu ariko tukarenzaho tukagerekaho no kuyikorera ibyiza bishimishije. Iyo ushimiye umuntu ukamwereka ko wishimiye ibyo yagukoreye, burya aba ari umuteko umuteze! Ahora yumva yakora ibyiza gusa! Imana yo yishimira abantu bayishima kurusha ikindi cyose bayikorera.
Igihe washimye Imana uzajye witegura ko hari ikindi kidasanzwe ugomba kwakira iguhaye. Ikintu cya mbere cyiba hafi y’Imana no gufasha no komora abakomeretse, niyo mpamvu iyo hari umuntu ugize igikorwa nk’icyo akora bituma ihagurukira kureba umuntu ukoze ikintu kiza ikunda maze nawe ikamuha umugisha. Uko ubereye abandi umugisha ushima Imana n’akanwa kawe ndetse n’ibikorwa, bituma Imana nayo irushaho kuguha umugisha kuko ibyo ubiba ahanini nibyo usarura.
Icyo ukwiriye gukora, ni ugufasha abandi ubabera umugisha. Haranira kureba icyo wafasha abandi ubona batakwishoboza, haranira kugira uwo wazamura, gerageza kwereka abandi ko Kristo Yesu abakunda maze urebe ngo Imana iragukorera ibitangaza. Imana ikeneye umutima wawe, kuyishimisha akanwa kawe ariko kandi ntiwirengagize n’imirimo.

robotstxt: allowed

filter: keep


text:
ISOMO RYA MBERE
Igitabo cy’Umuhanuzi Zakariya (Zak 9, 9-10)
9Ishimwe unezerwe, mwari w’i Siyoni ! Urangurure urwamo rw’ibyishimo, mwari w’i Yeruzalemu ! Dore umwami wawe aragusanze, ni intungane n’umutsinzi, aroroshya kandi yicaye ku ndogobe, ku cyana cy’indogobe kikiri gitoya. 10Amagare y’intambara azayavana muri Efurayimu, no muri Yeruzalemu amagare y’urugamba. Azavunagura umuheto w’intambara, ibihugu abitangarize amahoro. Ingoma ye izava ku nyanja igere ku yindi, ihere no ku Ruzi igarukire ku mpera z’isi.
ZABURI (Zab 145 (144),1-2, 8-9, 10-11, 13c-14)
Inyik/ Nyagasani, Mana y’ijuru n’isi, singizwa iteka ryose !
Mana yanjye, mwami wanjye nzakurata,
nzasingiza izina ryawe iteka ryose.
Buri munsi nzagusingiza,
nogeze izina ryawe iteka ryose.
Uhoraho ni umunyampuhwe n’umunyaneza,
Atinda kurakara kandi akagira urugwiro.
Uhoraho agirira bose ibambe,
maze imbabazi ze zigasakara ku biremwa bye byose.
Uhoraho, ibiremwa byawe byose nibijye bigushima,
abayoboke bawe bagusingize !
Bazarate ikuzo ry’ingoma yawe,
batangaze ubushobozi bwawe.
Uhoraho ni mutabeshya,
Akaba indahemuka mu byo akora byose.
Uhoraho aramira abagwa bose,
abunamiranye akabaha kwemarara.
ISOMO RYA KABIRI
Ibaruwa Mutagatifu Pawulo Intumwa yandikiye Abanyaroma (Rom 8, 9.11-13)
Bavandimwe, 9mwebwe ntimugengwa n’umubiri, ahubwo mugengwa na roho kuko Roho w’lmana atuye muri mwe. Umuntu udafite Roho wa Kristu, uwo ntaba ari we. 11Niba kandi Roho y’Uwazuye Kristu Yezu mu bapfuye abatuyemo, Uwazuye Kristu Yezu mu bapfuye azabeshaho imibiri yanyu igenewe gupfa, ku bwa Roho we utuye muri mwe. 12None rero bavandimwe, turimo umwenda, ariko si uw’umubiri byatuma tugomba kubaho tugengwa n’umubiri. 13Kuko nimubaho mugengwa n’umubiri muzapfa; ariko niba ku bwa roho mucitse ku bikorwa by’umubiri muzabaho.
IBANGONDIRIMBO RIBANZIRIZA IVANJILI (Mt 11, 25)
Alleluya Alleluya.
Uragasingizwa Dawe, Mutegetsi w’ijuru n’isi,
Wowe wahishuriye abaciye bugufi,
amabanga y’ingoma y’ijuru.
Alleluya.
IVANJILI
+ Matayo (Mt 11, 25-30)
25Muri icyo gihe, Yezu aravuga ati « Dawe, Mutegetsi w’ijuru n’isi, ngushimiye ko ibyo wabihishe abanyabwenge n’abahanga, ukabihishurira abaciye bugufi. 26Koko Dawe, ni ko wabyishakiye. 27Byose nabyeguriwe na Data, kandi nta we uzi Mwana keretse Data, nta n’uzi Data, keretse Mwana n’uwo Mwana ashatse kumuhishurira. 28Nimungane mwese abarushye n’abaremerewe, jye nzabaruhura. 29Nimwikorere umutwaro wanjye kandi mundebereho, kuko ngira umutima ugwa neza kandi nkoroshya ; muzamererwa neza mu mitima yanyu. 30Koko rero umutwaro wanjye uroroshye, n’ibyo mbakorera ntibiremereye.»


text:
Isomo rya mbere: Iyim 20, 1-17
Zab 19(18),8,9,10,11
Isomo rya kabiri :1 Kor 1,22-25
Yh 2,13-25
Bakristu bavandimwe, kuri iki cyumweru cya gatatu cy’igisibo, amasomo matagatifu tuzirikanaho, aradushishikariza kumenya neza aho dushakira ibisubizo by’ibibazo byacu.
Muri ubwo buryo, Amasomo matagatifu aratwereka ko intsinzi y’icyaha ari ukumenya gutega matwi amagambo ya Nyagasani kugira ngo tugire ubugingo bw’iteka.
Bavandimwe, muri iki gihe cy’igisibo, abakristu benshi baboneraho umwanya wo gutekereza gukora ibikorwa biranga ukwisubiraho no kwemera Inkuru nziza. Muri ibyo bikorwa, Kiliziya umubyeyi wacu atwibutsamo iby’ingezi aribyo: kwigomwa, gusenga no gufasha abakene.
Ibi bikorwa rero birashyira mu ngiro Ijambo ry’Imana twumvise mu Isomo rya mbere, rikaba ritubwiriza kandi rikatwereka ko uburyo bwo gushimisha Imana ari ugukurikiza amategeko yayo.
Bavandimwe, kumenya gutega amatwi Ijambo ry’Imana, kumenya gutega amatwi inama Imana itugira nibwo buhanga nyabwo butanga ubugingo bw’iteka. Muri iki gihe, abantu bashishikariye, guharanira kugaragaza ko bize amashuri menshi, bagaharanira kwibikaho za diplome zihanitse. Ibyo ni byiza rwose kuko Imana umuremyi wacu yatanze ubuhanga kugira ngo Muntu amukorere uko ashoboye kose, yishimye, maze abatuye isi barusheho kugubwa neza. Ariko mbere ya byose, tugomba kumenya ko ubuhanga butaganisha mu guhesha Imana ikuzo ntaho bwageza muntu.
Ivanjili y’uyu munsi nayo rero, iratwereka icyatuma umutima wacu ugubwa neza.
Umutima wacu uzagubwa neza igihe dushyize imbaraga zacu, ubwenge bwacu n’umutima wacu wose mu guharanira icyakubaka Ingoma y’Imana, icyatuma abantu barushaho kwegera Imana. Hano, buri wese akwiye kumva ko ishyaka ry’ingoro ya Nyagasani ashobora kurigaragariza mu buzima bwe busanzwe bwa buri munsi, mu kazi ke gasanzwe, mu mibanire ye n’abandi, mbese mu buzima busanzwe rwose.
Iyo dusenga, tuzirikana ko Nyagasani ahora yinjira mu ngoro ye ariyo mitima yacu, kugira ngo ahirukane ingeso mbi n’ibintu byose bituma imitima yacu itayoboka Imana byuzuye.
Twe rero, kuko mu by’ukuri tutashobora kwirukana ubucuruzi bukabije kubangamira Imana mu buzima bwacu, nibura ishyaka twagira, icyo twashobora gukora, ni ukurakarira icyaha kitubuza guha umwanya Nyagasani mu mitima yacu. Ni muri ubwo buryo rero Kiliziya Umubyeyi wacu adushishikariza, kwanga ibyaha, kubyicuza, no gufata imigambi myiza mishya kubera ishyaka dufitiye Ingoro ya Nyagasani.
Muri iki gihe, abantu bafite ikibazo cyo gufata icyaha n’ubugizi bwa nabi bakabiha ibisobanuro bibyoroshya; maze bagasaba Yezu ikimenyetso cyerekana ko afite uburenganzira kubuzima bw’abantu bose. Ese birakenewe ko Nyagasani Yezu agomba gutanga ikimenyetso kindi? Ese ibyo akora byerekana ko yatsinze urupfu n’icyaha ntibihagije? Iyo adusaba gusenga kugira ngo tutagwa mu bishuko bikabije ubwinshi muri iki gihe se, hari ukutuburira kurenze uko? Ikindi kandi, n’ubwo uko gusenga tubishyizeho umwete bikunze kunanirana, ubwe niwe uvuga ati “unkunda azakundwa na Data, nanjye nzamukunda kandi nzamwiyereka”.(Yh 14,21). Nitwumve nyine Ko Nyagasani Yezu ubwe avuze ko aziyereka umukunda wese.
Bavandimwe, tugire amizero ko ni dushishikarira gusanga Imana twifashishije isengesho: nidutera intambwe imwe, Nyagasani azatera intambwe zose zizaba zisigaye ngo duhure.
Uburyo bwa kabiri bwo kwereka Nyagasani ko dufitiye ishyaka Ingoro ye n’ingoma ye, ni ukumwereka ko tuzi ko ariwe twishingikirije muri byose, ko ari we twiziritseho. Ibyo tukabikora twigomwa, twizitura ku bituzirika bigafata umwanya munini cyane mu mitima yacu, bikatubera nka bwa bucuruzi twumvise mu Ivanjili, dore ko muri ibi bihe ibizirika abantu ari byinshi.
Ikimenyetso kizatubohora kuri ubwo bucuruzi cyangwa se kuri ibyo byose bibangamira urumuri rwa Nyagasani, ni ukwizera ko Nyagasani azazukira kutubohora. Icyo kimenyetso, Yezu ubwe niwe ucyitangiye. Twebwe ubwacu ntidushobora kwibohora no kwirukana ibibangamira roho zacu, cyangwa se ibibangamira abavandimwe bacu tutabifashijwemo na Yezu Kristu wazutse, Yezu Kristu uzazukira kuduha umutsindo.
Ariko natwe rero, aradusaba kumufatira ho urugero. Kuko ubwe azitanga akadupfira, natwe turasabwa gupfa ku ngeso mbi, mbese turasabwa kugira ibyo twigomwa kubera ishyaka dufitiye ingoro ya Nyagasani, buri wese akabikora ku rugero ashoboye. Icyo gihe nibwo tuzaba tubaye abanyabwenge, nk’uko amasomo matagatifu y’uyu munsi abidushishikariza.
Mu by’ukuri, nk’uko Isomo rya mbere ridushishikariza gukunda Imana no kuyizirikaho n’umutima wacu wose kandi tugakunda mugenzi wacu nk’uko twikunda, dore ko ari ko kumenya ubwenge; ibyo ntitwabishobora igihe cyose tukirutisha Imana ibintu byose twiziritseho, bikatubuza amahwemo, bikadupfukirana, bigafata umwanya munini mu bitekerezo by’umutima wacu.
Ivanjili iratubwira iti:“nuko abigishwa bemera Ibyanditswe, bemera n’ijambo Yezu yari yaravuze”. Impamvu abigishwa basobanukiwe n’ibyo Yezu yari yaravuze ni iyihe? Ni uko bari baramwiziritseho batazanywe n’ibitangaza yakoraga, ahubwo bakaba baramwiziritseho bakuruwe n’inyigisho ze, n’ijambo rye ritanga ubugingo bw’iteka. Niko Petero ubwe abihamya ati: “Nyagasani twasanga nde w’undi ko ari wowe ufite amagambo y’bugingo bw’iteka.” (Yh 6, 68). Natwe rero turahirwa nitumwizirikaho tufite inyota yo kumva Ijambo rye ritanga ubugingo bw’iteka. Ubwo se niba tumusaba ibitangaza kugira ngo twemere, ubwo turi abakristu bahamye? Ahubwo twagombye kwemezwa n’uko Ijambo rye ari ryo riduha amahoro, rikadukomeza mu mibereho yacu yose, rikatubera itara. Nyagasani se ntiyatanze urumuri rw’agatangaza mu Ijambo rye yaduhaye. Ijambo ry’Imana rero rikwiriye kwifuzwa mbere ya byose, kuruta ibindi byose, kuko ibindi byose dusanzwe tubihabwaho umugereka ndetse tutagombye kubisaba.
Muri iki gisibo dusabe Nyagasani kugira ngo aduhe kugira ishyaka ry’ingoro ye; aduhe inema yo kwemera ubugandare bwacu, maze dusabe imbabazi z’ubuhemu bwacu, dusenge, twigomwe ibitubuza kumuha umwanya mu buzima bwacu.
Diacre Theophile TWAGIRAYEZU


text:
Umusore w’imyaka 24 yareberaga mu idirishya rya gari ya moshi mazearasakuza cyane abwira se ati:” Papa reba! Ibiti biri gusubira inyuma kandi
byiruka cyane!!!!!! Ise aramusekera cyane n’ibyishimo byinshi! Abantu bari
bicaye aho iruhande rwabo bareba wa musore w’imyaka 24 barabwirana
bati:” uyu arakuze ariko afite ibitekerezo by’abana! Ashobora kuba afite
ikibazo cy’uburwayi bwo mu mutwe murabona ko na se ntacyo bimubwiye.
Ako kanya wa musore arongera abwira se ariko noneho yatangaye cyane ati:”
Papa papa! Reba noneho n’ibicu birimo kujyana natwe!!!
Ba bantu bicaranye bananirwa kwihangana, babwira wa musaza bati:”
Musaza nikuki utajyana uyu mwana kwa muganga wo mu w’indwara zo
mutwe!!!?
Umusaza araseka cyane ati:”narabikoze! Ubu tuvuye kwa muganga gusa si
uw’indwara zo mu mutwe ahubwo umuhungu wanjye yavukanye ubumuga
bwo kutabona ubu uyu munsi nibwo abashije kureba kuva yavuka, ashobora
kuba afite imyitwarire idakwiye imbere yanyu, ariko kuri njye ni igitangaza
gikomeye kuko nahoraga nsaba Imana ngo inkirize umwana none yabikoze”.
Ba bantu aho bicaye babura icyo bavuga, amarira abazenga mu maso
avanze n’ikimwaro.
Buri muntu ku isi afite amateka ye igihe nta makuru ahagije umufiteho si
byiza ko umucira urubanza, gusa ushobora no gusanga ahubwo ari wowe
wamufasha mu cyimbo cyo kumuseka no kumva ko ibyo akora bidakwiriye.
Tujye dukorera abandi ibyiza kandi nk’uko Umwanditsi wa Bibliya yabivuze:”
ineza yacu imenywe na bose
Niba ugakunze gasangize abandi!


text:
Itorero rya ADEPER Ururembo rw’Amajyaruguru rwatanze inka za baringa kuri bamwe mu bari bagenewe ubwo bufasha higanjemo abafasha b’abahoze ari abashumba b’iryo torero bitabye Imana ndetse n’abari abashumba ariko bakaba bari mu kiruhuko cy’izabukuru n’abagiriye impanuka bagiye mu murimo w’Imana.
Itorero rya ADEPER Ururembo rw’Amajyaruguru rwatanze inka za baringa kuri bamwe mu bari bagenewe ubwo bufasha higanjemo abafasha b’abahoze ari abashumba b’iryo torero bitabye Imana ndetse n’abari abashumba ariko bakaba bari mu kiruhuko cy’izabukuru n’abagiriye impanuka bagiye mu murimo w’Imana.
Umuyobozi w’Ururembo rw’Amajyaruguru Pasteur Sebadende avuga ko no mu misango y’ubukwe batanga amafaranga ariko bikitwa ko ari inka bakoye ,bityo kuriwe nta kibazo abibonamo.
Mu mpera z’umwaka ushize wa 2016 mu kwezi k’Ukuboza ubwo biteguraga noheli n’ubunani itorero rya ADEPER Ururembo rw’Amajyaruguru rugizwe n’uturere 5 twateguye igikorwa cyo kugenera abafasha b’abari abashumba b’amatorero atandukanye agize urwo rurembo bitabye Imana ndetse n’abafite ubumuga buturuka ku mpanuka bakoze bajya mu murimo w’Imana hamwe n’abari abashumba ariko bakaba bari mu kiruhuko cy’izabukuru.
- Kamwe mu duseke kavugwamo ko kajemo inka
Muri uwo muhango wari witabiriwe n’abakristo batandukanye ba ADEPR baturutse mu turere 5 tugize ururembo rw’Amajyaruguru, habayeho umuhango wo gutanga inka ku bantu 60 bari batoranyijwe guhabwa izo nka.
Mu by’ukuri ukurikije ijambo nyamukuru umushumba w’ururembo rw’Amajyaruguru yagejeje ku mbaga yari yitabiriye ibirori,Pasiteri Sebadende Emmanuel yavuze ko nk’itorero ryashatse guhesha agaciro abari abakozi b’Imana batakiri mu murimo kubera impamvu zitandukanye zirimo abitabye’Imana n’abafite ubumuga bakomora ku murimo w’Imana bari bagiye gukora.
Pasteur Sebadende yagize ati" twabageneye iri tungo ry’inka mureba hano nk’i kimenyetso cy’uko tukibazirikana tunibuka umurimo ukomeye bakoze mu gihe cyabo."
- Inka zerekanywe ko zatanzwe ariko ziba baringa kubo zari zigenewe
Umuntu yumvise iryo jambo ndetse n’amafoto byagaragaye mu bitangazamakuru bitandukanye byaba iby’amajwi n’amashusho(Tv) yerekanaga ko izo nka zihari n’ubwo zitari zirenze 5 ushobora kumva ko aribyo koko, ariko mu by’ukuri ntabwo ariko byagenze ahubwo izo nka zari baringa nkuko amakuru imirasire afitiye gihamya yahawe na bamwe mu bagombaga kubona izo nka nabo bemeza ko baziheruka ziri mu birori ariko batigeze bamenya irengero ryazo.
Mu gushaka kumenya amakuru mpamo no gucukumbura iby’izo nka za balinga zatanzwe na ADEPR,umunyamakuru wa Imirasire yagiye gusura ba nyiri uguhabwa izo nka asanga nta kimenyetso na kimwe kigaragaza ko hari inka zahigeze, ari nabwo yahise agirana ikiganiro nabo.
Umwe mu bayoboke w’itorereo ADEPR mu karere ka Musanze utashatse ko umwirondoro we ndetse n’ibimuranga bijya mu itangazamakuru, ubwo yajyaga kwereka umunyamakuru wa imirasire ku bantu bagera kuri 2 yemeza ko bahawe izo nka, yaje gutungurwa ubwo yageraga mu rugo rumwe rw’uwo bivugwa ko yahawe inka asanga nta zigeze ziharangwa n’umunsi n’umwe ndetse no murundi rugo rwa kabiri bivugwa ko rwahawe izo nka biba uko.
Yagize ati” Mu by’ukuri njye ndumiwe kuko twavuye hariya tugira ngo izo nka barazicyura mu ngo zabo ariko nkozwe n’isoni kubona batubwira ko ari agaseke bahawe atari inka ahubwo ari agaseke.”
Umwe muri abo wahawe inka ya balinga yatangaje ko yababajwe no kubona izo nka zerekanwe ko bahawe ubwo bari aho mu kibuga zijyanywe zikaburirwa irengero naho bo bagategekwa gusubira mu rusengero,maze bagatungurwa no kubona bahawe agaseke nk’ikimenyetso cy’uko bagabiwe.
Yagize ati"Nari nishimye nziko ngiye guhabwa inka yabarirwaga mu gaciro k’amafaranga ibihumbi 250,izamfasha mu kwikura mu bukene nkabona amata n’ifumbire nkihaza mu biribwa,ariko natunguwe no kubona mpawe agaseke karimo amafaranga ibihumbi 60.
Undi nawe wahawe izo nka za balinga yagize ati"Birababaje kubona abashumba b’itorero rya ADEPR babeshya abantu ngo babahaye inka kandi ari ntazo, kuri njye mbifata nko kuvangira umukuru w’igihugu muri gahunda ya Girinka munyarwanda kuko icyo gikorwa cyasaga na Girinka kuko icyari kigamijwe kwari ugufasha abatishoboye.
Amakuru dukesha undi muturage ubizi neza yavuze ko bamwe mu bayobozi ba ADEPER bari bashinzwe icyo gikorwa bafashe umworozi umwe bakamusaba ko yazana inka ze zikaza kwerekanwa nk’ikimenyetso cyuko hatanzwe inka abaturage bakazifotorezaho ibirori byarangira agasubirana izo nka ze,niko byaje kugenda koko uwo mworozi yabatije inka zigera kuri 5 maze ibirori birangiye arazisubirana.
- Umushumba w’ururembo rw’Amajyaruguru Pasteur Sebadende
Ntibyagarukiye aho kuko umunyamakuru yashatse kumenya niba koko uwo muturage yaratanze izo nka kugirango zitirirwe abagombaga kuzifashishwa,twaramwegereye maze nawe atubwira ko yababajwe no kuba yarabeshywe n’abakozi b’Imana ko bari kumuha akantu mu gihe abatije izo nka.
Yagize ati"Mu by’ukuri ubuyobozi bwa ADEPR,Ururembo rw’Amajyaruguru,rwansabye ko nabatiza inka bakazerekana nk’ikimenyetso cy’uko bazihaye abatishoboye nyuma ibirori byarangira bakazinsubiza ariko babanje kumpa akantu.
Yakomeje agira ati"Ibirori byararangiye inka ndazisubirana ariko ntegereza ko bampa ibyo twasezeranye amaso ahera mu kirere kugeza n’ubu nta kanunu kabyo."
Tukimara kumva ibivugwa n’aba bakirisito bari mu bagombaga guhabwa inka ariko bikarangira bahawe agaseke, twashatse kumenya niba koko haragenwe inka cyangwa haragenwe agaseke, nuko imirasire isura umushumba w’ururembo rw’intara y’Amajyaruguru aho akorera mu biro bye Pasiteri Sebadende Emmanueli ariko atubwira ko tutagomba kumufotora.
Pasteur Sebadende nawe yemeza ko batanze inka
Pasiteri Sebadende avuga ko bitari bushoboke ko bazana inka 60 ngo baze kuziha abari bazigenewe. Ikindi nuko yavuze ko harimo bamwe batari bushobore no kuzorora bitewe n’intenge bafite, bityo kuri we akumva ko ntagitangaza ko baba baravuze ko babahaye inka ariko mu byukuri bakabaha agaseke, kandi ako gaseke nako gashobora kuvamo inka.
Aha niho yatanze urugero avuga ko no mu bukwe bavuga ko bakoye inka nyamara bakoye amafaranga hagendewe ko nayo ashobora kuvamo inka.
Ibi bikaba bihabanye n’ibyo abatangabuhamya bagaragaza kuko bibaza ukuntu inka zagombaga gutangwa kuri buri muntu yabaga ifite agaciro k’amafaranga asaga ibihumbi 200 ishobora gusimbuzwa agaseke karimo amafaranga ibihumbi 60.
Hakunze kumvikana amakuru avugwa mu itorero rya ADEPER ko habaho gutekenika muri gahunda zimwe z’itorero bitewe na bamwe baba babifitemo inyungu runaka, ahanini bagatunga agatoki kuri bamwe mu bayoboke baba barirukanywe bitewe n’imyitwrire mibi iba ibavugwaho.
JOHN Bagabo / Musanze
Ibitekerezo
NI RYARI ABAKOZI B' IMANA BAZAGIRA IMVUGO ZUZUYE UKURI? OYA NIBAVE MU GUTEKINIKA. INKA NI INKA. AMAFRANGA NI AMAFRANGA. INZU NI INZU. NTA N' IBANGA MU BUFASHA. UKURI NI KO KWIZA GUKURA ABANTU MU RUJIJO. ABIYITA KO ARI ABAKOZI B' IMANA N' ABAHAMAGAWE GUKORERA IMANA CG ABABIGENEWE NA BAGENZI BABO NIBATANDUKANE N' IBYATERA ABANTU IMITEGEREREZE ISHYIRA ABO BAKOZI MU MWANYA W' ABANYABINYOMA. BWIRA ABAKUMVA KO UGIYE GUCA UMUGANI BAMENYE KO IBYO BAKUMVANA ARI UMUGANI. JYEWE NDABABAYE CYANE. Kanda hano umusubize
Aba nye torero babeshya abayoboke babo! Ibyo Pastor Mpyisi avuga ni ukuri.Abo bayobozi ba ADEPER mu majyaruguru ntibazi Ijambo ry'Imana ryanditswe muri Bibiliya. Kanda hano umusubize


text:
Kubera kugira inshuti mbi atahisemo byatumye amara icyumweru ikuzimu afite umubiri ariko kubera imbabazi z’ Imana yongeye kugaruka ku isi none ubu aramamaza Ubutumwa Bwiza hirya no hino mu igihugu, kuri ubu Abanyarutsiro bakaba ari bo batahiwe bumva ubwo butumwa ku Itorero rya ADEPR/ Rutsiro.
Umwari Alice wahinduriwe izina akitwa Rebecca mu buhamya bwakoze ku mitima y’ abantu, yavuze ko intandaro y’ umunsi wabaye umunsi wo kujya kwandikwa ku ishuri ryari riherereye mu Murenge wa Remera mu Akarere ka Gasabo, aho umwana w’ umukobwa yamubonye amubaza izina rye amubwira ko yitwa Alice na we ahita amubwira ko na we yitwa Alice aramwishimira amubwira ko abaye inshuti ye ajyakumwereka ahantu mu ishuri bazajya bicarana.
Uwo mwana w’ umuyeshuri mugenzi we yamubwiye ko abaye inshuti ye ko bazajya bakorana mu myigire no gusangira akabisi n’ agahiye, yahoraga azana ibihumbi 5 mu gihe bashakaga kurya no kwica akanyota haba muri resitora n’ ibaara (bar), yahoraga afata mitzing na coca akavanga mbere yo kunywa, umunsi ukurikiraho nabwo yongeraga kuzana inoti ya bitanu gusa mugenzi we akagira ngo n’ umwana uturuka mu muryango w’ abakire naho atazi ko ari ijini cyangwa dayimoni.
Umwari Alice Rebecca wigeze kujya ikuzimu amarayo iminsi 7
Umunsi umwe aje ku ishuri nkuko bisanzwe asanga ari kumwe n’ abandi banyeshuri 3 abona noneho atameze neza amubwira ko yamwemerera akajya gusura iwabo mu rugo na we amubwira ko bitashoboka kubera ko afite amasomo ko adashobora kuyacika, yamubwiye ko ibyo byoroshye agiye kubibwira umuyobozi w’ ishuri agezeyo yahise atitira yigira umurwayi ukomeye, afite n’ umuriro mwinshi, yamubajije umunyeshuri wamugeza iwabo, ahita avuga Alice Umwari, agezeyo mu biro yamubajije ko azi iwabo na we ntiyashidikanyije yahise abyemera barajyana.
Ba Alice bombi bahise bajyana bageze ku irimbi rya Remera mu cya kabiri ubwo yaramuherekeje iwabo kandi byitwa ko arwaye bageze mu nzira yahise abwira mugenzi ngo nakebuke arebe mu gihe ahindukiye ntacyo yabonye, mugenzi we abimubwira incuro 2 ntacyo abona ako kanya icyakurikiyeho ni uko yamubwiye ko yabeshyaga uwo muyobozi w’ ishuri ko atari arwaye kandi imbere yari afite umurimo mwinshi watungukaga n’ inyuma y’ imyenda.
Umwari Alice
Bombi barakomezanyije bageze ku irimbi yahise ajya ku irimbi atangira kuvuga ururimi atumva, mugenzi we yamubajije icyo akora, yaramubwiye ati: ‘‘urakomeza kuba aho amagini aragufata’’, asa n’ugiye kumubwira no kumwinginga ngo ahave, agezeyoyabonye aho hantu hatigita hariyasa, amushyira imbere yambaye umubiri bagana ikuzimu, bagenze nk’iminota 30 babona kugera ikuzimu amarayo icyumweru yagezeyo yerekwa ibintu bitandukanye, abaho bamubazaga ngo ababwire wawundi ariko ntibabashe kuvuga izina rye, uwo nta wundi ni ‘‘Yesu’’ ufite izina rikiza urivuze wese arakizwa na we yumva arizi ariko ntabashe kurivuga.
Bageze ikuzimu uwo mukobwa wari inshuti ye yahise amubwira ngo ‘‘urabeho ngo bye aramusiga’’, mu gihe cy’ iminsi 7 yamaze ikuzimu yabonye abantu batuye ku isi bakorana na satani, yeretswe amaraso yuzuye mu ijerekani ari muri firigo ahabwa abagiyeyo, yabonye abakorana na satani bahawe andi mazina atari ayo bafite ku isi.
Umwari Alice Rebecca abwiriza ijambo ry’ Ijambo.
Bamwe mu bashaka ubutunzi n’ icyubahiro bajya ikuzimu, abandi bitwa ngo ni abakozi b’ Imana, babakoresha imirimo y’ imyuka mibi, bamwe ni abarozi, abandi ni apfumu, bamwe mu abakozi b’ Imana bakoreshwa imirimo ifite ishusho y’ Imana kandi bakorera satani, bayobya abantu babereka ko ari abantu b’ Imana ariko bari mu butumwa bwa satani na we akiri ikuzimu yari yarasezeranyijwe ko azaba umukozi w’ imana ukomeye muri America.
Mu gihe yari ikuzimu yari amaze kurahira incuro 3 gukorera satani hari hasigaye izindi ndahiro kugira ngo abe ageze ku ntera ikomeye yo gukorera satani utuye ikuzimu, yari afite uburenganzira bwo kwihindura agashishi n’ igikeri, nyuma y’ iyo minsi 7 bamuhaye ubutumwa bwo gusubira ku isi bamushyiramo dayimoni w’ igikeri aba ari we bashyira mu mubiri naho ubugingo bwe bari babusigaranye ikuzimu, yinjiye mu mubiri agaruka mu isi agezeyo yasanze barasibutse kandi baratanze n’ amatangazo kuri radio Rwanda barahebye.
Akimara kugera iwabo, musaza we yaramutonganyije ariko na we yihagararaho umutima wa musaza we wahise uca bugufi, yahise amubwira ngo ‘‘ndagukunda mukobwa wanjye’’ uburakari yari afite buhita bushira nta n’ ikindi yongeyeho, ubuzima bwe bwakomeje arinyabingi, aho yinjiriye muri iyo mva ninaho yanyuze agaruka.
Umunsi umwe yararwaye cyane bamujyana ku bitaro bya CHUK agezeyo uwari waje kumusura aramurondora amenya icyatumye arwara bigeze aho, abakozi b’ Imana batangiye kumusengera bamara umwaka n’ amezi 4, wa mudayimoni ari we gini ryamubagamo ryahise rimuvamo yongera kuba umuntu muzima, aratura baramusengera yongera kuba umuntu muzima, none ubu asigaye ari Umuvugabutumwa ugenda atanga Ubutumwa Bwiza bwa Yesu Kristu hirya no hino yuzura n’ Umwuka Wera, yabwiye abantu bagishidikanya ko ashobora gusubirayo ko bavanayo amaso ko nta cyiza yabonyeyo cyatuma yongera kujyayo ko akomeje urugendo agana ku Mana yaremye ijuru n’ isi.
Umwuka w’ Imana yahise amubwira ko mu cyimbo cyo kwitwa Alice amwise Rebecca, yarimwise mu gihe dayimoni cyangwa icyo gikeri cy’ igini cyamubagamo kimaze kumuvamo ahindutse umuntu muzima.
Umwari ni izina yiswe n’ ababyeyi be bataribitaba Imana, Rebecca yaje gushakana n’ umugabo we ubu akaba ari Pasitori mu Itorerorya ADEPR Kacyiru na we akaba ari umudiyakoni muri iryo Torero bafitanye abana 2.
Umuvugabutumwa Rebecca avuga ashize amanga ahamya Yesu wabambwe akazuka.
Harindintwari Aaroni umwe mu bitabiriye icyo giterane yavuze ko isomo ahakuye nuko ntaho Imana itakura umuntu ko ifite imbaraga n’ imbabazi ku muntu uwo ari we wese naho Fidèle Bagirebake yavuze ko yamenye ko hari abantu bakorera satani batabizi, yavuze ko hagomba kuba ubushishozi mu murimo w’ Imana, hakwiriye kubaho kwitwararika mu byo umuntu akora, yavuze ko buri muntu akwiye kujya abanza gusengera urugendo n’ amafunguro bafata ya buri munsi, batibagiwe gusenga mu gihe cyo kuryama nijoro.
Antoine Byago we yavuze ko isomo ahakuye ko Imana igira neza ko ibabarira naho Uwiragiye Tasiye yavuze ko yamenye ko Imana imenya umuntu akiri mu nda ya nyina ko ibyo umuntu akora Imana iba ibizi byose.
Nyuma y’ inyigisho abantu bihannye ibyaha byabo bazana n’ imiti bakoreshaga yo kwirinda bajya kuyitwika babwirwa ko batagomba kongera gusubira kwa satani ukundi.
Basanda Ns Oswald


text:
Kuri uyu wa Kane tariki 27 Nyakanga 2017 ni bwo Bishop Aline Umuhoza uzwi ku izina rya Bishop Igiharamagara yari kumwe n'abakristo be mu rusengero rwe i Kanombe barimo gushima Imana ikomeje gusohoza ibyo yababwiye mu myaka yashize. Nyuma y’iminsi ibiri,tariki 29 Nyakanga 2017, abanyamakuru baramwegereye bamubaza byinshi kuri ubu buhanuzi, nuko na we arabemerera avuga ko ubwo buhanuzi yabuhawe n'Imana nyuma y’amasengesho y’iminsi 40.
Mu byo Bishop Umuhoza yatangaje biri muri ubwo buhanuzi harimo iby’uko inzara itazongera kubaho mu Rwanda. Gusaba Imana guhagarika burundu inzara mu Rwanda ngo byamujemo nyuma yo kubona inzara yari yibasiye agace ka Gashora aho abana botsaga amasaka. Ngo byaramubabaje cyane nk’umukozi w’Imana, ahita asenga amasengesho y’iminsi 40, Imana imubwira ko ihagaritse inzara ndetse inamubwira ko ihagaritse intambara mu Rwanda. Yagize ati:
Ndi umushumba mukuru w'itorero Banguka Yesu agutabare, mu Rwanda ndetse no ku isi hose. Nejejwe n’Imana mu mutima wanjye kubwo imirimo n’ibitangaza igenda irushaho gukora mu gihugu cyacu cy’u Rwanda kuko ndi umwe mu bakozi b’Imana bakunda kukingingira cyane. Mu mwaka wa 2011 haje gucaho amakuru kuri Televiziyo y’u Rwanda, mbona ikintu cy’inzara cyari giteye ubwoba cyari muri Gashora, uwo munsi mfata icyemezo cyo gusenga Imana kuko nari mbonye abanyarwanda baguwe nabi kubera inzara, mbona abana barimo botsa amasaka, birambabaza nk’umuntu usenga Imana. Nafashe iminsi 40 yo gusenga Imana, nsengera abanyarwanda kugira ngo iyi nzara ibashe guhagarara mu gihugu cyacu. Nagiriwe umugisha mwinshi muri ayo masengesho kuko nahaherewe amasezerano akomeye cyane ajyanye n’igihugu cyacu. Muri ayo masezerano, Imana yambwiye ko iyo nzara itazongera kubaho.
Bishop Umuhoza uyobora itorero Banguka Yesu agutabare /Ifoto: Florent Ndutiye
Bishop Umuhoza Aline ngo Imana yamutegetse kuryama muri ‘Feu rouge’ agatera Haleluya
Bishop Aline Umuhoza yakomeje avuga ko Imana yamusabye kuryama muri ‘Feu rouge’ zo kuri Peyaje agatera Haleluya akayiha icyubahiro kugira ngo irusheho gutanga umugisha ku Rwanda. Yagize ati: "Ibyo birangiye uko bucya uko bwira, ngenda mpishurirwa ibintu byinshi bijyanye n’igihugu n’umukuru w’igihugu, Imana imbwira ko nongera nkasenga ikagira ibindi impishurira. Nasenze amasengesho y’iminsi itatu, Imana integeka kuryama muri ‘Feu rouge’ zo kuri Peyaje hari mu kwezi kwa 8, imbwira ko mparyama nkayiha icyubahiro mu rwego rwo guhagararira abanyarwanda bose kugira ngo irusheho gutanga umugisha ku gihugu cyacu. Ibyo bintu mu buryo bw’umwuka byari byoroshye kubibwirwa n’Imana ariko mu buryo bw’umubiri ni ibintu bikomeye cyane, ariko Imana yaje kungirira neza numva ndatinyutse, numva ndabohotse.
Nabajije Imana nti ese ni gute nzazitera (za Haleluya)? ni ku manywa cyangwa ni nijoro?. Imana irambwira ngo ntabwo nkora nijoro, nkora ku manywa ku mugaragaro abantu bose bareba, nuko ndagenda ndazitera hari saa tanu na 40 z’amanywa, nzitera ari 7, Imana iranezerwa cyane. Icyo gihe Imana integeka kuzenguruka igihugu cyose (ku mipaka yose). Twarakizengurutse, dutangira mu kwa 11, dusoza mu cyumweru cya nyuma cy’ukwa 12 muri 2005.
Bishop Aline Umuhoza mu rusengero rwe i Kanombe /Ifoto:Gideon
Bishop Aline Umuhoza yakomeje agira ati:
"Ibyo tubirangije, ni bwo amasezerano menshi yakomeje kumanuka ajyanye n’igihugu,Imana imbwira ko ikunda cyane Perezida Kagame ikaba imugereranya nka Kuro wo muri Bibiliya. Imana yampaye ijambo riboneka muri Yesaya 45: 1-5. Haragira hati “Ibi ni byo Uwiteka abwira Kuro, uwo yimikishije amavuta ati “Ni we mfashe ukuboko kw’iburyo nkamuneshereza amahanga ari imbere ye, kandi nzakenyuruza abami kugira ngo mukingurire inzugi, kandi n’amarembo ntazugarirwa.Nzakujya imbere ahataringaniye mparinganize, nzamenagura inzugi z’imiringa, n’ibihindizo by’ibyuma nzabicamo kabiri.Nzaguha ubutunzi buri mu mwijima n’ibintu bihishwe ahantu hiherereye, kugira ngo umenye ko ari jye Uwiteka uguhamagara mu izina ryawe, ari jyewe Mana ya Isirayeli."
Bishop Aline Umuhoza yakomeje avuga ko Imana yamubwiye ko ikunda cyane Paul Kagame kubera ibikorwa byo byo gufasha imfubyi n’abapfakazi no kwita ku bakene, akabaha inka, amata n’ibindi binyuranye. Ibyo bikorwa bye ngo byakoze Imana ku mutima. Yagize ati: "Imana ikomeza kumpishurira ikintu kijyanye n’umukuru w’igihugu cyacu imbwira ko imukunda cyane, imbwira ko akora ibintu biyinezeza cyane, yita ku mfubyi, akita ku bapfakazi, akita ku bakene, ni ibintu byinshi cyane."
Imana ngo yamaze gutora uzaba Perezida w’u Rwanda
Mu gihe abanyarwanda bitegura amatora y’Umukuru w’igihugu tariki 3-4 Kanama 2017, Bishop Aline Umuhoza, yavuze ko Imana yamubwiye ko iri kumwe n’abanyarwanda muri iki gihe cy’amatora ya Perezida ndetse ngo yo yamaze gutora uzaba Perezida, ikaba yaratoye Paul Kagame.Imana ngo yamubwiye ko yabwira abanyarwanda bakazaba biteguye neza ku munsi w’amatora, bakazajya gutora nk’abagiye mu bukwe, nabo bagatora neza.
Paul Kagame
Bishop Umuhoza Aline yakomeje avuga ko Imana yamuhishuriye ko Paul Kagame azayobora u Rwanda iyi myaka 7 iri mbere, akazayobora indi myaka 7 izakurikiraho ndetse na nyuma y’aho ngo akazakomeza kuyobora igihugu kuko ngo Imana imwishimira cyane, akaba ari mu mugambi w’Imana ndetse akaba yarabereye umugisha abanyarwanda mu gihe gikwiriye. Mu gihe hari abavuga ko Imana yirirwa ahandi igataha mu Rwanda, Bishop Umuhoza ngo Imana yamubwiye ko atari ko bimeze ahubwo yirirwa mu Rwanda isaha ku isaha umunota ku munota ndetse akaba ari naho irara. Yakomeje avuga ko Imana ikunda cyane u Rwanda ikaba ishaka kurugira igihugu cy'umugisha kimeze nka Israel, igihugu kizifuzwa n'abantu bose bazajya bakigana bashaka kucyigiraho byinshi no kugikoreramo ubushakashatsi.
Mu gihe gishize ubwo Paul Kagame yavugaga ku bahanuzi bamuhanurira, yaje kubabwira ko ibyo atabizi, bitari mu murongo we kandi ari ibintu bimurenze. Yanavuze kandi ko abamuhanurira, ubutaha bajya babwira Imana yavuganye nabo, ikamuvugisha bakivuganira. Yagize ati: "(….) Abo bantu bajyaga baza kubimbwira narababwiye nti mwe murampenda, mwebwe muzambwirire iyo Mana yanyu muvuga ibantumaho ko nanjye ndi uwayo, ndashaka kwivuganira nayo.”


text:
Feeld yahoze yitwa ‘3nder’ cyangwa ‘Tinder for threesomes’ mu Cyongereza, yashyizeho serivisi nshya y’ubutumwa bugufi bwohererezanywa mu buryo bw’ikoranabuhanga ku bantu bifuza kujya mu rukundo.
Iyi serivisi ifasha abantu bakorana ku kazi runaka koherezanya ubutumwa bababaza niba bashobora kuryamana. Ifite umwihariko kuko uwohererezwa ubutumwa atashobora kumenya ko ari gusabwa urukundo kugeza igihe bimujemo akisanga yabyemeye.
Ubuyobozi bwa Feeld bwashyizeho ubu buryo mu rwego rwo gufasha abantu kugaragaza ibyiyumviro by’imibiri yabo no mu gihe bari mu kazi, ibintu bavuga ko bifasha abatari bake kugira ubuzima bwiza.
Ubu buryo bwahoze bwitwa ‘Threesome’ bwahinduye izina ariko ntibwahinduye imikorere kandi ababukoresha ntibagomba guteshuka ngo barenge imbibi z’amategeko abagenga aho bakorera.
Ubuyobozi bw’uru ruganda bukomeza butangaza ko “Kwidagadura no gutebya uri ku kazi ni byiza, ariko kugaragaza ibyiyumviro byawe twizera ko bitugira abo dushaka kuba bo.”
“Uko byaba bimeze kose akazi ni akazi. Iteka jya uzirikana ko ugomba gukora ibinogeye abo mukorana.”
Haracyarebwa amabwirizwa ngenderwaho, nko kuba abakoresha ubu buryo basezeranya ko hatazabaho kugirirana nabi hagati yabo kandi ko bazakomeza kugira amatsiko yo kumenya umuntu ubashakaho ubucuti no kwirekura mu gihe bamaze kumenyana.
Igihe iyi porogaramu izajya iba yashyizwe muri telefoni, uzajya wandika izina ry’uwo ushaka gusaba urukundo kandi amakuru yose utanze azajya agirwa ibanga mu gihe mutarahuza.
Aba bombi bazajya bahuzwa mu gihe ubu buryo bwemerera ubutumwa kugera kuri nyirabwo na we agatera intambwe yo kwiyumvamo mugenzi we. Iyi porogaramu izajya ikugaragariza ubutumwa buvuga ko runaka akwiyumvamo ushobora gutangira kumuganiriza.
Feeld yakozwe n’ikompanyi yo mu Bongereza yitwa Feeld Ltd n’Umunya-Bulgarian witwa Dimo Trifonov mu 2014.
Mu 2015 yatangiye gukoreshwa muri Leta Zunze Ubumwe za Amerika ndetse kugeza mu ntangiriro za Kanama 2016, yari imaze gukoreshwa n’abasaga miliyoni imwe n’igice.


text:
Gutera imbere ku mushinga bigira ingaruka ku hantu umushinga waba uri. Imishinga myinshi itangirira mu rugo, cyangwa ahandi hantu mu mugi haciriritse. Uko umushinga ugenda utera imbere, aho wakoreraga usanga hatangiiye kuba hato hadaguhagije. Kenshi ahantu nkaha hashobora kugaragaza ibi bimenyetso
Hashobora kuba hato cyane ari kubakugana cyangwa se n’ibintu birimo.
Kenshi usanga hatari hagenewe akazi gakorerwamo. Urugero amazu menshi usanga atarakozwe mu buryo yakora nk’ubiko bw’ibintu cyangwa kwakiriramwo abantu. Abaturanyi bawe ni batangira kuvuga ko ubabangamira cyangwa se ubutegetsi bukabimenya, bashobora kuguca amande, kugukingira no kukwirukana mugihe iyo nzu yaba ari inkodeshanyo. Icyo gihe biba bigaragara ko umwanya urimo udakwiriye gukorerwamo ako kazi. Shaka umwanya ukwiye hafi y’umuhanda, mu mugi, cyangwa bugufi nabo uzi ko ari abaguzi bimena.
Gukurikira neza uko umushinga wawe utere imbere ukoresheje isuzuma ry’amafaranga yinjira n’asohoka, bigufasha guteganyiriza iterambere ryawo nokuba wawimurira ahawukwiye mugihe gikwiye. Ugomba gutekereza ku bukode bwaho hantu ugereranije ni nyungu uteganya kuzahabona kugirango uzakomeze gukora wunguka. Hano ibigoye nukubona umwanya ukwiranye nuwo wifuza, birumvikana ko udashaka kwishyurira umwanya munini cyane kandi utazawukoresha wose, nanone kandi ntabwo ugomba kwimuka mugihe umwanya washakaga uguhagije utawubonye.
Kwinjiza abakozi mukazi no kubagumana bigira isano rinini n’ubushobozi bwawe bwo gukora ibi bikurikira:
Tunganya ahantu heza ho gukorera, aho abakozi bumva ko bafite agaciro kabakwiye, n’ibyo bakora.
Tanga imishahara myiza kandi uyitange ukurikije ubushobozi bw’abakozi.
Tanga amahugurwa kubakozi, kandi uborohereze kwiyongera ubumenyi
Reba ko aho ukorera hagaragariza abakugana ko bakwakirwa neza.
Related Posts by Categories


text:
Bamwe mu Banyakigali bahisemo gusoreza umwaka mu nsengero
Mu gihe ijoro ryo ku wa 31 Ukuboza hari Abanyarwanda bahitamo kwishimishana n’imiryango yabo cyangwa abakunzi babo bajya kubyina bishimira impera z’umwaka n’intangiriro z’undi, hari n’abahitamo kujyana imiryango yabo mu nsengero kugira ngo bashime Imana.
By’umwihariko no mu gitaramo cya Orchestre Impala cyaberaga mu kigo cyitiriwe mutagatifu Paul, ubwo sa sita z’ijoro zageraga hatangiye umwaka mushya Abapadiri babiri bo kuri Kiliziya yitiriwe umuryango mutagatifu bari muri iki gitaramo basengeye (...)
Mu gihe ijoro ryo ku wa 31 Ukuboza hari Abanyarwanda bahitamo kwishimishana n’imiryango yabo cyangwa abakunzi babo bajya kubyina bishimira impera z’umwaka n’intangiriro z’undi, hari n’abahitamo kujyana imiryango yabo mu nsengero kugira ngo bashime Imana.
By’umwihariko no mu gitaramo cya Orchestre Impala cyaberaga mu kigo cyitiriwe mutagatifu Paul, ubwo sa sita z’ijoro zageraga hatangiye umwaka mushya Abapadiri babiri bo kuri Kiliziya yitiriwe umuryango mutagatifu bari muri iki gitaramo basengeye u Rwanda n’Abanyarwanda.
Ku ya 31 Ukuboza 2012, twageze mu nsengero zitandukanye tubakusanyiriza amafoto agaragaza uko byari bimeze muri zimwe mu nsengero zo mu mujyi wa Kigali.
Photo/V. Kamanzi
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
college Fondation sina Gerard imaze imyaka 10 ishinzwe, icyo gikorwa cyo kwizihiza iyo sabukuru cyabaye taliki ya 29 Ukwakira 2017, ari bwo Sina yavuze kumugaragaro ko agiye gushinga Kaminuza .
College Fondation Sina Gérard iherereye mu mpinga z’umusozi wa Tare, wo mu Kagari ka Nyirangarama, Umurenge wa Bushoki, Akarere ka Rulindo, rikaba rifite abanyeshuri 1200 bo mu byiciro by’incuke, abanza n’ayisumbuye.
Sina Gerard abwira itangazamakuru urugendo yakoze ngo ashinge CFSG
Sina Gerad yavuze ko agendeye kumikoranire ya bo bafatanyije kurera ndetse na bafatanya bikorwa be bimuha icyizere ko inzozi ze zizagerwaho, zo gushinga Kaminuza.
Umutsima wateguwe n’abanyeshuri bo muri CFSG
Yagize ati “Nishimira icyerekezo cy’iri shuri kuko nsanga ari igisubizo ku banyarwanda by’umwihariko abegereye ishuri .
Iyo mbonye ukuntu ababyeyi barerera muri iri shuri bamba hafi bituma mvuga ko nta mpamvu zambuza gukomeza gutekereza birushijeho kwagura ibikorwa,
Niyo mpamvu duteganya gufungura Kaminuza mugihe kirimbere .
Akomeza avuga ko Intego ya Entreprise Urwibuto ari uko buri mwaka hari agashya kagenda kaboneka.
Avuga ko mu banyeshuri barangije muri iri shuri harimo abagiye kwiga muri kaminuza zo muri Amerika, u Budage, u Buhinde, Zambia n’ahandi bityo akaba abitezeho kuzana ikoranabuhanga rizakenerwa muri Entreprise Urwibutso.
Umuyobozi Mukuru wungirije mu Kigo cy’Igihugu gishinzwe guteza imbere amashuri y’imyuga n’Ubumenyingiro ushinzwe amahugurwa, Nsengiyumva Irenée, yashimiye uburyo Entreprise Urwibutso ishyira mu bikorwa politiki y’igihugu ijyanye n’uburezi, yigisha ibijyanye n’ibikenewe ku isoko ry’umurimo ndetse iri shuri rikaba ryarabaye umusingi w’iterambere mu gace riherereyemo.
Ati “Mineduc irishimira iki gikorwa kandi izakomeza kubaba hafi, tubungure ibitekerezo, turebe ko n’iyo ntumbero yo gushinga kaminuza yashyirwa mu bikorwa.”
Abiga muri iri shami bazi gukora imitobe na confiture mu mbuto, imigati, amandazi n’ibindi bikomoka ku ifarini, abiga ubuhinzi batubura imbuto zitandukanye na ho abiga ubuvuzi bw’amatungo bamaze kumenya gutera intanga, kubyaza, gukona, kubaga amatungo arwaye n’ibindi.
Abanyeshuri biga muri CFSG bashimishijwe n’ubumenyi babona.
Mu gihe ibikorwa bya Entreprise Urwibutso byatangiraga, byabangamirwaga n’abana babyangizaga nk’imbuto zo mu mirima, bari biganjemo abatiga bitewe ahanini n’ubukene bwo mu miryango yabo.
Icyiciro cy’amashuri yisumbuye cyatangijwe mu 2007 ariko hashize imyaka 15 Entreprise Urwibutso yinjiye mu bikorwa by’uburezi mu byiciro byabanjirije ayisumbuye.Ifite kandi ishuri ritangiye vuba, ryigisha imyuga muri porogaramu imaraumwaka umwe, ubudozi, gutunganya umusatsi, amashanyarazi n’ububaji.ikindi kandi kuri taliki ya 29/10/2017 nibwo irindazi urwibutso ryari rimaze imyaka 30 rigiye ku isoko
Kayitesi Carine
umwezi.net


text:
Mu butumwa abitabiriye umuganda rusange w’ukwezi k’Ukwakira 2017 wakorerwe mu mudugudu wa Bugari, Akagali ka Munini, Umurenge wa Ruhango bagejejweho n’Intumwa ya...
Umuvunyi Mukuru Anastase Murekezi, arasaba urubyiruko rwo mu Ntara y’Amajyepfo kwitoza umuco wo kurwanya ruswa kuko kurwanya ruswa bagomba kubitangira bakiri bato...
Mu rwego rwo gukomeza kunoza no kongera umuco wo gusoma ibitabo mu bigo by’amashuri abanza mu karere ka Gatsibo, umufatanyabikorwa Mureke dusome...
Ikibazo cy’amakimbirane mu miryango ni ikibazo kigenda gifata indi ntera akaba ari yo mpamvu Akarere ka Gicumbi gakomeje urugamba rwo kuyahashya mu...
Urubuga rwa internet honey-health ruvuga ko ubuki ari kimwe mu biribwa no mu binyobwa biryoha, bifite intungamubiri nyinshi, nka vitamini B1, B2,...
Akarere ka Gatsibo kahaye amahugurwa y’iminsi ibiri abagera kuri 272 batorejwe mu mitwe y’intore itandukanye bahuguriwe kuzatoza abatoza b’itorero ry’umudugudu n’abayobozi b’amasibo...
Ku itariki ya 28 Ukwakira 2017,Nyakubahwa Minisitiri w’Intebe Ngirente Edouard yifatanyije n’abaturage bo mu murenge wa Nyagatare haterwa ibiti ku buso bwa...
Abatwara abagenzi kuri moto mu Mujyi wa Kigali bibumbiye muri Koperative Mba Hafi baremeza ko bakomeje gahunda yo kubyaza umusasaruro wo...
Ibi ni ibyagarajwe n’ibarura ryakozwe n’aka karere ka Gakenke ku bufatanye n’inzego z’ubuzima mu 2016 rikagaragaza ko Impinja 15 ku gihumbi arizo...
Imboga zibonekamo vitamine z’ingenzi kandi nyinshi kimwe n’imyunyu-ngugu ishobora gufasha mu kugira ubuzima buzira umuze no kugabanya stress. Ibi bigaragazwa n’ubushakashatsi bwakozwe...


text:
Uruzinduko rw’Umukuru w’Igihugu mu karere ka Rubavu rwakemuye ibibazo bibiri by’ingutu birimo icy’isambu ya Ngirira mu Murenge wa Mudende ndetse n’icy’amasambu yo ku musozi wa Rubavu nyuma y’igihe kitari gito byaraburiwe umuti.
Muri uru ruzinduko rw’iminsi ibiri umukuru w’igihugu yagiriye mu karere ka Rubavu kuva kuwa 25 kugera kuwa 26 Werurwe 2016 yagejejweho ibibazo bibiri byari bihuriweho n’abaturage benshi b’aka karere, nk’uko asanzwe abigenza abiha umurongo bigomba gukemurwamo byihutirwa.
Ikibazo cy’amasambu yo ku musozi wa Rubavu
Ikibazo cy’amasambu yo ku Musozi wa Rubavu ni kimwe mu byashyikirijwe Umukuru w’Igihugu ubwo hari ku munsi wa kabiri w’uruzinduko rwe mu karere ka Rubavu kuri Stade Umuganda asaba ko abaturage bahabwa amasambu yabo ahubwo bakagirwa inama y’uko bayakoresha ku buryo bitabateza ingorane.
Ubusanzwe abaturage bambuwe uburenganzira ku masambu yo kuri uyu musozi muri 2011 ubwo abari bahatuye bahimurwaga mu rwego rwo kuwubungabunga kubera isuri ikabije yawuturukagaho ikuzura mu Mujyi wa Gisenyi ndetse n’imfu za hato na hato zaterwaga n’inkangu kubera ubuhaname bukabije.
Nk’uko Sentibagwe Gilbert wasobanuye iki kibazo mu izina ry’abaturage basaga 420 bavuga ko bahafite amasambu kuri uyu musozi, bambuwe uburenganzira bari bafite ku masambu yabo nyamara ntibahabwa ingurane yayo.
Aha yagarutse ku kuba aya masambu yagombye kubafasha kwiteza imbere ndetse no kurushaho kugira imibereho myiza ariko nyamara bakaba batemerewe kuyakandagiramo.
Nyuma y’uruzinduko rw’umukuru w’igihugu, iki kibazo kiri mu byakurikiranywe byihutirwa aho kugeza ubu abaturage bagera kuri 78 muri 420 bamaze kwerekwa ubutaka bwabo ndetse bakaba bagenda banagirwa inama y’uburyo buboneye babubyaza umusaruro.
Biteganyijwe ko amasambu yo ku musozi wa Rubavu ari ku buso bugera kuri hegitari 328 azaba yamaze gushyikirizwa beneyo bitarenze mu mpera za Kanama 2016 dore ko iki gikorwa cyatangiye kuwa 16 Gicurasi 2016 bivuga ko kizamara amezi abiri.
Ikibazo cy’isambu ya Ngirira Matayo mu Murenge wa Mudende
Iki kibazo cyari kimaze imyaka isaga 22 cyarabaye ingorabahizi dore ko ubuyobozi bw’akarere bwagendaga bugihererekanya, kiri mu byashyikirijwe umukuru w’igihugu ubwo yari muri aka karere mu Murenge wa Mudende kuwa 25 Werurwe 2016.
Nyuma y’uko umusimbura wa Ngirira Matayo, Hategekimana Michel agejeje ikibazo cye ku Mukuru w’Igihugu agaragaza ko isambu ya mukuru we yatujwemo abantu ndetse akaba yaremeye gusaranganya na bo ariko bo bakaba batabikozwa, yasabye ko ikibazo cye cyakemurwa mu gihe gito gishoboka.
Hatekimana Michel yagize ati ”Ikibazo mfite ni akarengane kamaze imyaka 16 nsiragira mu nzego z’ubuyobozi cy’isambu ya hegitari 50 zasizwe na mukuru wanjye yatujwemo abantu. Naburanye mu rukiko muri 2000 ndatsinda negera ubuyobozi ngo bumpeshe ibyanjye ariko kugeza ubu imyaka ibaye 16 ariko byarananiranye. Nkaba Nyakubahwa Perezida wa Repubulika nsaba kundenganura.”
Kuri iki kibazo Umukuru w’Igihugu yamusubije ko yaba Minisitiri w’Ubutegetsi bw’Igihugu ndetse na Guverineri w’Intara y’ Uburengerazuba bakizi ndetse ko biteguye kugikurikirana kigahita kirangira mu gihe gito.
Nyuma y’iri jambo ry’umukuru w’igihugu koko, iki kibazo cyahise gikurikiranwa bityo ubutaka bwari butujwemo iyi miryango bugera kuri hegitari 82 ni ukuvuga 50 za nyakwigendera Ngirira Matayo ndetse na 32 za Leta butangira gupimwa kugira ngo abaturage basaranganywe ubusigaye.
Hategekimana Michel yapimiwe hegitari 30 ndetse abaturage na bo batangira gusarangwanywa hegitari 52 zari zirimo 20 yari yabasaranganije ndetse na 32 za leta bari basanzwe batuyemo.
Nk’uko Hategekimana yabitangaje ubwo iyi miryango yashyikirizwaga ibyangombwa by’ubutaka kuwa 6 Gicurasi 2016 ubwo yafatanyaga n’ubuyobozi gushyikiriza aba baturage ibyangombwa yashimiye Perezida wamusubije umutungo we ndetse akanamufasha gukomeza kubana neza n’abo basaranganije.
Yagize ati ”Ndashimira ubuyobozi bwiza bw’igihugu cyacu bumfashije gusubirana umutungo w’umuryango wanjye ariko nkanishimira kurutaho kuba ngiye gukomeza kubana neza n’aba bavandimwe dusaranganije.”
Ku ruhande rw’aba baturage na bo bashimira Hategekimana Michel wabageneye hegitari 20 ndetse n’ubuyobozi bubafashije kubona ibyangombwa bya burundu by’ubutaka bwabo aho kuri ubu bagiye gutangira kububyaza umusaruro biciye no mu gusaba inguzanyo mu bigo by’imari, ibitari gushoboka mbere.


text:
Umwembe wa Kalimantana, Kalimantan Mango, Kasturi (Mangifera casturi)
Umwembe wa Kalimantana (Mangifera casturi) cyangwa uzwi aho ukomoka ku izina rya Kasturi ni igiti cy’imbuto kiboneka mu karere gashyuha kandi gahehereye kigira hagati ya metero 10 na 30 z’uburebure kikaba ari karande muturere dukeya cyane twegereye Banjarimasini ho mu Majyepfo ya Indoneziya. Kuri ubu zigenda zicika mubiti byishyamba bitewe no gutemwa kw’ibiti kutubahirije amatregeko. Nyamara kiracyaterwa kenshi muri iki gice, kubera impumuro nziza y’imbuto zacyo.
Imbuto z’umwembe wa Kalimantana (Kalimantan Mango, Mangifera casturi) ni ntoya ugereranyije n’izubundi bwoko bw’ imyembe. Buri rubuto rwazo rupima hagati y’amagarama 50 na 84. Iyo zitarahisha, ibara ry’imbuto riba ari icyatsi kibisi- ariko zamara guhisha, ibara rigahinduka ikigina cyangwa rijya gusa n’umukara kandi zishashagirana, akenshi zifite igicucu kijimye. Imiterere y’amabara na yo ni bimwe mu byagenderwaho mu gutandukanya amoko agize M.casturi. Hari amoko atatu azwi ya Mangifera casturi – Kasturi, Mangga Cuban na Pelipisan. Ubuzwi cyane muri yo ni Kasturi kubera impumuro yabwo nziza. Mangga Cuban na Pelipisan afatwa kenshi nk’amoko atandukanye. Pelipisan ishobora nyamara kugira impumuro nziza nk’iya Kasturi bikaba byerekana ko urubuto rwayo rushobora cyane kuba ari ikimanyi gikomoka kuri Kasturi. Ubushakashatsi bwinshi buracyakeneye gukorwa kugira ngo hamenyekane amakuru nyayo.
Igice kiribwa cy’ uru rubuto gifite ibara rya oranje kandi inyuma rumeze nk’umugozi, rukagira impumuro rwihariye nziza cyane. Iyo ugereranije Kasturi n’uyu mwembe (Mangifera indica), Kasturi iryohera gake ariko ikagira uburyohe bwinshi cyane kandi n’impumuro yorohereye kurushaho. Igice kiribwa cy’urubuto rwa Kasturi gifite utudodo twinshi.
Kasturi izwi cyane n’abatuye Amajyepfo ya Borunewo ndetse n’abo mu nkengero zayo. Impumuro y’izi mbuto irashimisha cyane ku buryo bari barayihimbiye n’akaririmbo: “Seharum kasturi, seindah pelangi, semuanya bermula.” bisobanura: “Yo, impumuro nk’iya Kasturi, nziza nk’umukororombya. Uru rukundo rutangiye urugendo.”
Gutema ibiti mu buryo butemewe byatumye iki giti gicika mu ishyamba. Ibiti bishaje by’umwembe wa Kalimantan byugarijwe n’ikibazo cyo gucibwa burundu n’ababisarura bitemewe n’amategeko kubera ubwiza bw’inkwi zabyo. Ibiti bikunze guhingwa n’abaturage ku buso buto mu turima two mu rugo cyangwa mu mirima itari minini.
Bitandukanye n’ibiti by’imbuto bikura vuba mu turere dushyuha kandi duhehereye, Umwembe wa Kalimantana ntuterwa mu mirima minini muri Indoneziya bitewe n’ukuntu wera utinze. Imirima y’umwembe wa Kalimantana ishobora kuboneka gusa mu gace ka Mataramani iri mu karere ka Banjari (Akarere ka Banjari gatandukanye n’akarere ka Banjarimasini). Abantu b’i Mataramani bagerageje ubuhinzi butagutse mu 1980 ariko umusaruro wabo wa mbere wabonetse muri 2005. N’ubwo muri aka gace imbuto ihaboneka ku bwinshi, na n’ubu ntihagije ku isoko.
Ikoreshwa ry’ ibiti by’Imyembe ya Kalimantana rigarukira gusa mu gutanga imbuto ziribwa no gutanga inkwi. N’ubwo igihimba cy’uruti gishaje gishobora kurenga metero icumi, Ababanjari (ubwoko kavukire bwo hagati mu gihugu no ku nkombe z’inyanja baje gutura mu Majyepfo ya Borunewo), bakoresha iyi myembe mu gusoromaho imbuto gusa bitewe n’uko gusa igiti cyayo gikura bitinze. Kubera iyo mpamvu, Ababanjari bahitamo ibindi biti bakuramo inkwi bifite ibiti byiza nk’iy’iyi myembe cyangwa birushijeho. Kugira ngo umuntu agere ku mbuto biragoye kuko ibiti bya Kasturi bikura mu burebure cyane bityo bigasaba kurira kugera hejuru mu bushorishori kugira ngo ugere kumbuto zabyo- imbuto iyo zihunuye zikagwa kubutaka zitakaza ubwiza bwazo cyane.
Imbuto zakagombye kuribwa zigisoromwa cyangwa ziteguwe nka Kasturi jam.Gusa, ntiziboneka cyane ku isoko kuko abahinzi bazo bazirira. Zikorwamo kandi ibisa n’amavuta, n’ibisigwa kumugati, umutobe cyangwa utugati dukorwa bya gakondo. Icyakora, ibi biribwa bikomoka kumyembe, biragoye kubibona ku isoko kuko imbuto zikimara gusarurwa ziba zikenewe cyane kandi zikaba ari umbuto zikunzwe cyane n’abaturage bo muri Banjari. Imbuto zirahenze ariko ku ba Banjari kuzigura nta kibazo kubera impumuro yazo nziza cyane.
««« Inkuru ibanza: Imyembe yo muri Indoneziya Inkuru ikurikira: Guhinga imyembe uhereye ku ntete »»»
Ku wa gatanu 19.2.2010 21:00 | Kubisohora ku urupapuro | Ibimera nyaburanga bidasanzwe
Ibyerekeye KPR
Sangira n’abandi uburambe bwawe kubijyanye no gukuza ibimera. Andika inkuru cyangwa inyandiko kubijyanye no kwitabwaho k’ubusitani, gutera, gukuza no kwita ku ibimera n’ibindi bibyerekeyeho. Hanyuma ubitangaze mururimi rwawe kavukire ubinyujije mukinyamakuru cyacu cyivuga ibijyanye n’ibimera cyitwa Botanix.


text:
Ubushakashatsi bwakozwe ku ngaruka z’umubyibuho ukabije, bwagaragaje ko abana bavuka ku babyeyi bafite umubyibuho ukabije bakunze kwibasirwa n’indwara y’umutima.
Iyi nyigo yashyizwe ahagaragara n’Ibiro Ntaramakuru by’Abongereza, ivuga ko abana bagera kuri 35% bavutse ku babyeyi bafite umubyibuho ukabije, bakunze kutarenza imyaka 55 y’amavuko.
Nk’uko byatangajwe n’inzobere mu buzima, Doireann Maddock, ubu bushakashatsi bwakorewe ku bagore ibihumbi 28,540 bapimwe ibiro byabo mbere yo kubyara, ndetse n’abana babakomotseho ibihumbi 37,709 ubu bageze ku myaka hagati ya 34 na 61, basanze umwe muri batanu afite umubyibuho ukabije ku gipimo cya kiri hagati ya 25 na 29.9 mu gihe 4% babyibushye ku kigero (BMI) kiri hejuru ya 30.
Nyuma ngo baje gusanga harabayeho gupfa imburagihe ku bana ibihumbi 6,551 bagiye bazira ibintu bitandukanye harimo n’indwara y’umutima, aho 35 % by’impfu zaterwaga no kuvuka ku mubyeyi ufite umubyibuho ukabije ugereranyije n’abandi.
Ubushakashatsi bukomeza bugaragaza ko aba bana bavuka ku babyeyi babyibushye cyane bafite ibyago byo kwandura indwara y’umutima bingana na 42%.
Uwayoboye ubushakashatsi Prof Rebecca Reynolds wo muri kaminuza ya Edinburgh, asanga nyuma yo gushyira ahagaragara ibi, ababyeyi bakagombye kureba uburemere bwabyo bagatangira kugabanya ibiro ndetse bagakora imyitozo ngororamubiri yoroheje ndetse n’uturimo dutandukanye mu gihe cyo gutwita.
Prof Sir Stephen O'Rahilly wo muri Kaminuza ya Cambridge arashishikariza abantu kwirinda umubyibuho ukabije kubera ingaruka utera.
Aragira ati "abantu bafite umubyibuho ukabije baba bafite ibyago byinshi byo kurwara umutima, niyo mpamvu umuntu agomba gucungana n’imirire ye.”
Umubyaza Louise Silverton, arasanga abakora umwuga w’ububyaza bagomba kugira uruhare mu gukangurira ababyeyi kugabanya ibiro mu gihe bitegura kubyara cyangwa mbere yaho, babereka indyo ibafasha.
Ababyeyi batwite barasabwa kwirinda umubyibuho ukabije
Ubushakashatsi bwakozwe ku ngaruka z’umubyibuho ukabije, bwagaragaje ko abana bavuka ku babyeyi bafite umubyibuho ukabije bakunze kwibasirwa n’indwara y’umutima.


text:
Bamwe mu baturage bo mu karere ka Kamonyi baremeza ko ibiganiro bibera mu mugoroba w’ababyeyi byagize umumaro mu mibanire y’abashakanye haba mu mibereho myiza ndetse no mu mibanire n’abaturanyi.
Umugoroba w’ababyeyi watangijwe ari urubuga rufasha abagore gukemura ibibazo bahura nabyo, ariko bitewe n’umumaro wagaragaje mu karere ka Kamonyi binyuze mu nyigisho zitangwa n’umuryango RWAMREC zerekeye uburinganire n’ubwuzuzanye kw’abashakanye, wahinduriwe izina ubu ni “Umugoroba w’abashakanye”. Iri zina rifasha abashakanye kurushaho kunoza imibanire yabo, bakumira kandi bakemura amakimbirane mu ngo no mu baturanyi.
Kamagaju ni umuturage utuye mu karere ka Kamonyi akaba no mubagize imboni za RWAMREC, aremeza ko bagikoresha ijambo “umugoroba w’ababyeyi “ witabirwaga n’abagore gusa ariko ngo aho batangiriye gusangiza rubanda nyamwishi inyigisho bahabwa na RWAMREC zerekeye ubwuzuzanye mu bashakanye, bahisemo guhindura izina riba umugoroba w’abashakanye, ubu ni gahunda zireba buri wese wubatse.
Akomeza asobanura ibyo baganira nk’abashakanye ati” tuganira ibyerekeranye n’ubwuzuzanye ,kurwanya ihohoterwa rikorera mu ngo nyuma hakazaho ibikorwa by’iterambere kuko nta terambere ryagerwaho nta bwumvikane, tukaboneraho kuva ubuhamya bw’abantu bwite bahinduwe n’ibyo tuganira n’abataragira ubushake bwo guhinduka bakabareberaho.”
Mukamana Vestine avuga ko umwiryane no kutaganira n’uwo bashakanye byababeraga imbogamizi ku iterambere ry’umuryango bikagira n’ingaruka k’uburere bw’abana. Nyuma yokwitabira umugoroba bita uwabashakanye, yigishijwe guca bugufi akereka umugabo ko amwitayeho igihe icyo aricyo cyose atahukiye, akamwakira neza ngo abone aho ahera amuganiriza.Ubu urugo rwabo rwabanye bandebereho mu mibanire myiza nk’abashakanye.
N’ubwo imyumvire ya bamwe mu bagabo igaragaza ko umugoroba w’ababyeyi ugenewe abagore gusa, Shyaka Hasan ni umugabo wahinduwe n’inyigisho za RWAMREC akanazigeza no ku bandi mu mugoroba w’abashakanye, mu gihe mbere y’iz’inyigisho yari indakoreka, urugo rwe rurangwamo n’umwiryane no guhohotera umugore. Amaze gucengerwa no kwimakaza ubwuzuzanye no kurwanya ihohoterwa ngo yatangiye gukanguri abaturanyi n’indi miryango kwitabira inyigisho zitangirwa mu mugoroba w’abashakanye.
Nyuma y’ihinduka rya Shyaka Hasan, ubu ntaterwa isoni no gukora imirimo bamwe bita iy’abagore. Agira ati” ubu sinterwa isoni no koza amasahani, gutera intabire, gukubura , guheka umwana n’ibindi shoboye gufatanya n’umugore wanjye.” Avuga kandi ko yishimira intambwe agezeho mu rwego rw’ubukungu n’uburere aha abana be. Hasan yiyemeje kugeza inyigisho z’ubwuzuzanye m’umurenge wa Musambira ndetse n’ahandi hose mu rwego rwo guhindura abafite imyumvire nk’iyo yari afite mbere.
Murerwa Maria, umukozi ushinzwe uburinganire n’iterembere mu karere ka Kamonyi yemeza ko inyigisho zerekeye kurwanya ihohoterwa ribera mu ngo, uburere bw’abana,isuku n’ imibereho myiza y’ingo zitangirwa mu mugoroba w’ababyeyi zikomoka ku mahugurwa atangwa na RWAMREC yahawe imboni z’uyu muryango ngoziyakwize mu baturage batuye Kamonyi. Ngo bitewe n’ubwitange bw’izi mboni mu gukwirakwiza izi nyigisho muri gahunda y’umugoroba w’abashakanye, ngo zinjiye mu mitwe y’abawitabira ndetse bakaba bagaragaza ikinyuranyo na mbere ku mibereho mwiza.
Gahunda y’umugoroba w’ababyeyi yatangijwe k’umugaragaro na madame wa Perezida w’u Rwanda muri Werurwe 2013, ufite inshingano zo gufasha ababyeyi kungurana ibitekerezo ku mibanire,kunoza uburere bw’abana, kumva no kugira inama abahuye n’ihohoterwa no kuganira kuri gahunda z’iterambere. Ibi nibyo byateye imbaraga abatuye I Kamonyi kwitabira iyi gahunda, nyuma yo kuyisobanukirwa binyuze mu nyigisho bahawe mu mahugurwa n’umuryango RWAMREC mu rwego rwo kugendana n’icyerekezo cy’iterambere u Rwanda rwihaye 2020.
Kamonyi : Umugoroba w’ababyeyi wagize umumaro munini mu mibanire y’ingo
Bamwe mu baturage bo mu karere ka Kamonyi baremeza ko ibiganiro bibera mu mugoroba w’ababyeyi byagize umumaro mu mibanire y’abashakanye haba mu mibereho myiza ndetse no mu mibanire n’abaturanyi.
Labels: uburinganire


text:
Bamwemu baturage bo mu Karere ka Nyamagabe bari barahawe imirimo mu kubaka ibiro bishya by’akarere baratabaza nyuma y’imyaka ibiri batarishyurwa ubuyobozi bw’akarere burebera.
Akarere ka nyamagabe kuri ubu gafite inyubako nziza kifashisha nk’ibiro nyamara abaturage barenga ijana bagize uruhare mu kukubaka rwiyemezamirimo wa mbere yarasezerewe agenda atabishyuye.
Mugemangango Francois avuga ko yahawe akazi na rwiyemezamirimo wubakishaga witwaga Nteziryayo Eric ahagana mu kwa karindwi muri 2015
Mu mezi abiri ya mbere ngo uyu rwiyemezamirimo yarabahembye, maze amezi abiri ya nyuma yo ntibayabona.
Mugemangango yagize ati“Twategereje ko aduhemba turaheba, aza ari nijoro apakira abakozi be aragenda. Twagiye kubaza ku karere tuti ko twakoze ahangaha rwiyemezamirimo akaba ataraduhembye bizagenda gute nk’abaturage? Baratubwira ngo bazamufata bamushyikirize inkiko babone kuduhemba.”
Ngo babohereje kuri polisi biranga kugeza n’ubu imyaka ibiri igiye gushira batarahabwa amafaranga kandi akarere karuzuye.
Bashinja ubuyobozi bw’akarere kujya ku ruhande rwa rwiyemezamirimo
Bano baturage bavuga ko akarere kafashije rwiyemezamirimo kugenda atabishyuye, ndetse ntikabavuganira kugeza n’ubu ngo nta kizere gihari
Mugemangango ati“Akarere kari kutuvuganira, karekuye rwiyemezamirimo ajyana ibikoresho bye agenda ataduhembye kandi kari kabizi. Ibikoresho bye byari bibitse mu mazu y’akarere barabiretse arabipakira n’abakozi be. Ntibaba baramuretse ngo agende atatwishyuye.”
Niyonsenga Immaculée umugore uri mu kigero cy’imyaka 30 avuga ko rwiyemezamirimo yabwiye uwari ushinzwe kubagenzura mu kazi ko akarere kamuhagaritse ko kandi kamufitiye amafaranga ko kagomba gukora mu yo gafite kakabishyura
Ngo icyo gihe habaye akavuyo cyane hanyuma akarere gategekwa ko mu minsi 15 kaba karangije kwishyura abaturage. Ngo icyo gihe hari muri 2015 mu kwa cyenda, maze rwiyemezamirimo arara apakira abakozi be yari yarakuye I Kigali, abayede n’abafundi bo mu karere ka Nyamagabe arabasiga.
Niyonsenga akomeza agira ati “Hari kandi ibikoresho byinshi birimo amakaro amasima n’ibindi byinshi, na byo araza ari nijoro arabipakira. Tugiye kubaza mu karere batubwiya ko bagiye gutanga irindi soko.”
Ngo haje gukoreramo undi rwiyemezamirimo ndetse ubu akarere karuzuye, abaturage babwirwa kujya kuri polisi ngo ni ho dosiye zabo zajyanywe.
“Kuri polisi tujyayo bati nitujye mu karere, twagerayo bati twatanze manda zo kumufata tukibaza tuti nibatamubona ntituzishyurwa? Buri wese muri twe bamurimo 32400, twari abakozi barenga 100 abenshi baturutse muri Nyamagabe.”
Mukashyaka Francoise we avuga ko bagumye mu gihirahiro babwirwa ko rwiyemezamirimo ari gushakishwa ngo yishyure kandi akarere ari ko kamuhagaritse.
“uyu rwiyemezamirimo yaje kuvugana n’ubuyobozi bw’akarere natwe twiyumvira aravuga ngo akarere mufite amafaranga yanjye mukore mu mafaranga mundimo mwishyure abo bakozi. Meya yakomeje atuzinzika ngo tuzaze ku wa gatanu bazaba bavuye kureba uwo rwiyemezamirimo. Kuva icyo gihe imyaka ibiri igiye gushira bavuga ko bamubuze kandi ari mu gihugu”
Ingaruka ku buzima bw’abaturage
Niyonsenga yagize ati “Kuba baratwambuye byagize ingaruka nyinshi. Nk’ubu nkanjye nagiyeyontunzwe no guca inshuro nkatisha umurima. Kuko nyir’umurima ntamuhaye amafaranga banyambuye na we yarawutanze awuha abandi. Ubu ndi mu buzima bubi kubera icyo cyuho namaze ntaca inshuro aho nakoze bakanyambura.”
Mukashyaka we ati “Navaga mu kazi nkajya kwikopesha kuri butike nzi ko igihe nikigera nzabona amafaranga nkishyura nanjye, wa mucuruzi aba yaranyizeye ko ndi mu kazi. Tumaze guhagarikwa namubwiye ko bataraduhemba ko ariko nitubona amafaranga nzahita nyamuzanira. Kugeza na n’ubu hari abacuruzi batarishyurwa ibyo biryo twagendaga tugafata kandi twaragombaga kuba twarabyishyuye natwe tukaba inyangamugayo mu mudugudu.”
Yungamo ati “Abaturage badukuriraga ibijumba byo kurya kugeza n’ubu ntiturabishyura, baravuga ngo twafashije imbabare zagiye guta amaboko ku karere. N’iyi saha turakitwa imbabare kandi tutakagombye kuba zo twarakoze.”
Icyo ubuyobozi bw’akarere bubivugaho
Umuyobozi w’Akarere ka Nyamagabe Mugisha Philbert avuga ko koko uwo rwiyemezamirimo imirimo yamunaniye, ndetse na nyuma ngo haje kugaragara ko hari abaturage yasize atishyuye none bari gufatanya na polisi kumushakisha.
Umunyamakuru: Abaturage bashinja ubuyobozi bw’akarere gufasha rwiyemezamirimo kugenda atabishyuye…
Ibyo ntibishoboka, ntibyakorwa muri ubwo buryo kuko dushinzwe gufasha abaturage no kubakemurira ibibazo, akarere ntikagira uruhare mu gucikisha ugomba kwishyura abaturage ahubwo turimo turamushakisha, turi gufatanya na polisi n’ubwo ataraboneka twizeye ko igihe icyo ari cyo cyose azaza
Izindi mbogamizi zirimo ni uko hari abo yakoresheje nta n’ikigaragaza ko yabakoresheje kuko bamwe yajyanye n’ibigaragaza ko yabakoresheje
Umunyamakuru: Ese uyu rwiyemezamirimo ari hanze y’igihugu?
Kugeza ubu nta makuru y’ahantu ari tuzi, niba aba mu Rwanda cyangwa hanze y’igihugu aho ari ho hose arimo arashakishwa
Ese nataboneka abaturage ntibazishyurwa?
Kuko twizeye ko ikibazo kiri gukurikiranwa, turumva azaboneka na ho ibindi byo byatekerezwa nyuma tuvuze tuti ntitumubonye
Ikibazo cya ba rwiyemezamirimo bamburwa n’ababahaye isoko cyangwa na bo bakambura abaturage bakoresheje cyavuzweho kenshi n’abayobozi bakuru b’igihugu ariko n’ubu biracyagaragara.


text:
Abakurikiranira hafi iby’ubuzima bw’ibyamamare byo mu Rwanda (star) bumvise iby’ugutandukana kwa Uncle Austin n’uwo bashakanye witwa Ingabire Liliane biherutse kuvugwa cyane.
Si abo gusa, urutonde rw’abastar baheruka gutandukana n’abo bashakanye ni rurerure cyane.
Uhereye kuri Meddy Sareh na Shaddy Baba wari umugore we, ukavuga Aline Gahongayire n’umugabo we Gaby Gahima, hari na Miss Rwanda Uwera Dalila watandukanye n’uwari umugabo we Dirk byavuzweho byinshi mu itangazamakuru.
Hari kandi na Frank Joe nawe uheruka gutandukana n’umugore we w’umuzungukazi witwa Melanie Gale, hari Alex Muyoboke w’umujyanama w’abahanzi nawe watandukanye bucece na Muhayimpundu Ornella baherukaga kurushingana nk’umugabo n’umugore n’abandi benshi.
Ugendeye kuri uru rutonde hari bamwe mu bahanzi basobanura ko hari abasitari bamenyana n’abakunzi bitewe nuko ari abasitari (stars), bityo no gutandukana ibi bikaba byabigiramo uruhare.
Mu kiganiro yagiranye n’Ikinyamakuru Izubarirashe.rw, Tom Close umwe mu bastar kandi bubatse we avuga ko abastar nabo ari abantu babaho ubuzima busanzwe bityo ko nabo bashobora kugira ibyo batumvikanaho neza n’abo bashakanye bagatandukana bitari uko ari ubustar ahubwo ari uko ari abantu basanzwe.
Agira ati “Umuntu ashobora kukubabaza biturutse ku mpamvu zitandukanye mukagera aho mubona ko mutagishoboye kubana mukaba mwahitamo gutandukana. Ibyo byose rero ubustar bushobora kubigiramo uruhare cyangwa ntibubigiremo ariko ikigira uruhare runini ni uko umuntu nyuma yo kuba umustar aba ari umuntu nyine. Arababara, agira amarangamutima akagira ubuzima bwe buri hanze ya camera, buri hanze y’ibyo abantu babona n’ibyo bavuga kuri radiyo; ibyo byose rero bishobora gutuma wenda aba mu buryo atabasha kwihanganira akaba yahitamo wenda gutandukana n’uwo bashakanye.”
Yungamo ati “Buri kintu kigira imvano yacyo, na buri bantu bagira uko bamenyana ushobora no kuba waramenyanye nawe wenda kubera ko uri umustar wenda iyo utaba we atari kukumenya cyangwa se wenda nawe utari kumumenya kimwe n’uko na none mu gutandukana nabyo byabigiramo uruhare ariko buri kintu cyose buriya gituruka ku marangamutima; ukunda umuntu ukamumenya mukabana.”
Tom Close avuga ko abastar mbere y’uko baba abastar nabo babanza kuba abantu
Tom Close agira, ati “bagira imiryango babamo, bagira inshuti bakagira umuryango ibyo bimugira umuntu mbere y’uko bimugira ikindi kintu icyo ari cyo cyose. Iyo rero Imana iguhaye impano iyo mpano ntabwo ituma urekera aho kuba umuntu. Umuntu agira amarangamutima, umuntu arababara, umuntu arakosa ibyo byose rero uwo ari we wese yaba umuntu usanzwe yaba umustar bimubaho.”
Riderman, umwe mu bahanzi baheruka gushinga urugo, kuri we avuga ko gutandukana kw’abastar n’abo bashakanye ari ibintu bisanzwe cyane kandi biba no ku bantu basanzwe batari abastar ahubwo kuba abo bantu baba ari ibyamamare bituma bimenyekana cyane kandi vuba.
Riderman avuga ko icyo abona abastar batandukaniyeho n’abandi bantu basanzwe ari uko ibyo abastar bo bakoze bikunze kumenywa n’abantu benshi kuko hari abantu benshi baba bashaka kumenya ubuzima bwabo cyangwa hari abantu baba bashaka gutanga amakuru yabo bigatuma wenda ibibabayeho biba inkuru.
Akagira ati “Kuri njyewe mbona ari ibintu bisanzwe cyane biba no ku bantu basanzwe batari abastar ahubwo kuba abo bantu baba ari ibyamamare bituma bimenyekana cyane.”
Riderman avuga ko kuba ingo z’abastar zitandukana akenshi we abona bitaba bitewe n’akazi bakora akavuga ko bose akenshi baba barashakanye ari nako kazi bakoraga.
Agira ati “Rero biba ari ibintu basanzwe babamo ahubwo gutandukana mu buzima busanzwe ni ibintu bisanzwe bibaho.”
Inama batanga
Riderman asaba ko abakundana n’abastar batabakundira ubustar ahubwo babakunda bivuye ku mutima, ati “sinavuga ngo kanaka ndamugira inama runaka ntekereza ko abantu bagakwiye kubana bagakundana batitaye kuri ibyo bindi ngo kanaka akora iki ngiki, ahubwo ukabana nawe kuko umukunze ni icyo cyonyine nta kindi.”
Tom Close we avuga ko kuba umustar ari umuntu nk’abandi nawe yakagombye kujya agira uruhare mu kwiyunga n’uwo bashakanye mu gihe bagiranye ibibazo.
Agira ati “Nta nama idasanzwe, icy’ingenzi buriya ni uko umuntu ajya mu bintu yabitekerejeho. Kuko nta wanga kuryama ngo atarota, niba ukunze umustar hari ingero wenda nyinshi z’abatandukanye ariko hari n’ingero nyinshi z’ababanye neza. Ntabwo rero biba bishatse kuvuga ko abastar bose bashatse bananirwa nk’uko bose batabana n’abo bashakanye neza. Ubuzima bwose burashoboka uri umustar cyangwa utari umustar; icy’ingenzi ni umuntu kuba we ukamenya ko nyuma yo kuba umustar uri umuntu. Uwo uri we wese byakubaho kimwe n’uko ibikubayeho bitagomba kuba intandaro yo gutandukana, nawe uba ugomba gukora ibishoboka byose ukareba ko mwakwiyunga nk’uko n’abandi bose babigenza.”
Richard Kwizera, Umunyamakuru uzwi nawe wubatse urugo ashimangira ko guhitamo uwo muzabana nk’umugabo n’umugore byagombye gushingira cyane ku bushishozi kandi bigategurwa igihe kirekire.
Agira ati “Akenshi iyo mbirebye abatandukana nsanga umwe yarakurikiye undi kubera ubwo bustar kandi gushaka bisaba ubushishozi, niba ufashe icyemezo cyo gukundana n’umuntu mwagombye kumenyana neza, mukaganira kandi mukabitegura.”


text:
Dec 26, 2017 Onesphore Dushimirimana Andi makuru, Inzandiko za Paulo 0
Musenyeri Philippe Rukamba agaragaza ko ubworohera, kubabarira no kwakira abandi aribyo bigomba kuranga abakristu mu mwaka wa 2018.
Yabitangaje ubwo yari ari mu gitambo cya Misa kuri Noheli cyabereye kuri Kiliziya ya Katedarali ya Butare.
Muri icyo gitambo cya Misa Musenyeri Rukamba yavuze ko umwaka Kiliziya gaturika yatangiye uzaba uwo kwakira ibiruhanya no kubabarirana.
Agira ati “Uyu mwaka ni uwo kwakira ibiturushya, kubabarira no kwakira abandi kabone n’ubwo twaba tutumva ibintu kimwe.”
Ni nyuma y’ubutumwa bushishikariza abakirisitu kurangwa n’urukundo, cyane cyane bahereye mu ngo zabo kugira ngo bubake imiryango mizima, itarangwamo amakimbirane.
Ati “Urukundo rurihangana. Urukundo si ugushaka ko abandi bakumva wowe udashaka kubumva. Kwikunda no guhangana ni byo bikurura amakimbirane. Kugira imbabazi no kwakira intege nkeya za mugenzi wawe ni byo bica amakimbirane.”
Akomeza agira ati “Ngukubise nawe ukankubita, nanjye nkongera nkagukubita nawe ukongera, bityo bityo byazarangirira hehe?”
Ubwo butumwa ngo ni ubwo Papa Francis yageneye abakristu muri iki gihe, asaba abantu kwihanganirana.
Bamwe mu bakirisitu bakurikiye iyo nyigisho bavuga ko na bo bitegereje uko ingo zisigaye zibanye, abantu bari bakwiye kwiminjiramo agafu, bakumva ibyo babwiwe na Musenyeri Rukamba; nkuko umwe muri bo witwa Bernadette Murekatete abivuga.
Agira ati “Aho ibintu bipfira ni uko abagore batacyihangana. Umugabo aravuga, umugore agashaka kumurusha ijambo.”
Inkuru ya Kigalitoday.com
Jan 18, 2018 0Share this on WhatsApp Kuwa 17/01/2018 nibwo Musenyeri Rwaje Onesphore yasimbuwe ku mwanya wo kuyobora Itorero Anglikani mu Rwanda nyuma y’uko hari hamaze gutorwa Bishop Dr Laurent Mbanda. Aha, Musenyeri Rwaje Onesphore yari acyuye igihe kigenwa n’amategeko ndetse aninjira mu kiruhuko cy’iza bukuru akaba yaratangiye kuyobora iri Torero kuva mu mwaka wa 2011 ubwo yasimburaga Bishop Emmanuel […]
Jan 18, 2018 0Share this on WhatsApp Kuwa 17/01/2018 nibwo Musenyeri Rwaje Onesphore yasimbuwe ku mwanya wo kuyobora Itorero Anglikani mu Rwanda nyuma y’uko hari hamaze gutorwa Bishop Dr Laurent Mbanda. Aha, Musenyeri Rwaje Onesphore yari acyuye igihe kigenwa n’amategeko ndetse aninjira mu kiruhuko cy’iza bukuru akaba yaratangiye kuyobora iri Torero kuva mu mwaka wa 2011 ubwo yasimburaga Bishop Emmanuel […]
Jan 08, 2018 0Share this on WhatsApp Mu rwego rwo gufasha abatuye umujyi wa Kigali gutangira neza umwaka wa 2018 bari mu bihe byiza mu buryo bw’umwuka, Itorero Methodiste Libre mu Rwanda, paruwasi ya Batsinda ,ryabateguriye igiterane cy’akataraboneka kuri iki cyumweru tariki ya 14/01/2018. Ni murwego rwo gushimira Imana ko basoje umwaka wa 2017 kandi bakaba baratangiye 2018 […]


text:
Urubyiruko rwaturutse mu turere dutandukanye two mu Rwanda ruteraniye i Kigali muri gahunda yiswe Inkera y’imihigo y’urubyiruko rwasabwe kutaba akazuyazi mu mahitamo yarwo ya buri munsi.
Ibi Nsengimana Jean Philbert, Minisitiri w’Urubyiruko n’Ikoranabuhanga yabisabye uru rubyiruko ubwo yatangizaga gahunda y’inkera y’imihigo y’urubyiruko (YouthConnekt Convention) kuri iki cyumweru tariki ya 20 Ukuboza 2015.
Yarusabye ko rugomba kugira amahitamo yuzuye aho kuba akazuyazi kugira ngo rubashe kubaka ejo hazaza harwo n’Igihugu muri rusange.
Aha asobanura ko iyi gahunda ari umwanya mwiza w’urubyiruko mu kugira uruhare mu kugena ejo hazaza h’Igihugu ari na ho harwo.
Yakomeje avuga ko hari byinshi umuntu ahitamo nk’ishuri ryo kwigamo, guhitamo umwuga hakaba n’ibindi umuntu atajya ahitamo, nko guhitamo ababyeyi bakubyaye, guhitamo aho wavukiye, igihugu n’ibindi.
Yagize ati ˝amahitamo yawe y’uyu munsi ni yo azakugaragaza ubuzima bwawe bwose˝.
˝Iyo umuntu afite amahitamo hari ibyo abakunda, n’ibyo yanga , iyo nta cyo akunda nta n’icyo yanga aba adashyushye cyangwa ngo akonje, aba ari akazuyazi˝ nk’uko Minisitiri Nsengimana akomeza abisobanura.
Aha Minisitiri Nsengimana agaragaza ko ibyo umuntu ahisemo biba bidakwiye ko ari byo bimugenga ahubwo ko ari we uba ukwiye kubigenga.
Shyerezo Norbert, Umuhuzabikorwa w’Inama y’Igihugu y’Urubyiruko yavuze ko urubyiruko rumaze kugera kuri byinshi aho muri iyi gahunda y’inkera y’imihigo y’urubyiruko hanahembwa urubyiruko rwahize abandi mu guhanga udushya.
Umunyeshuri waturutse muri Kaminuza y’u Rwanda yavuze ko iyi gahunda ari nziza kuko ari umwanya mwiza wo guha umwanya urubyiruko rugatanga ibitekerezo byabo mu rwego rwo kubaka Igihugu na cyane ko ari rwo bayobozi bacyo mu gihe kizaza.
Iki gikorwa kikaba cyanabereyemo imurikabikorwa ry’urubyiruko aho hagaragaye aho rumwe mu rubyiruko rugeze rwihangira imirimo.
Inkera y’imihigo y’urubyiruko y’uyu mwaka ikaba yatangiye kuri uyu 20 Ukuboza 2015 ikazagera ku itariki 22 Ukuboza 2015.
Iyi gahunda y’inkera y’iimihigo y’urubyiruko yatangiye mu mwaka wa 2012 ikaba ihuzwa n’inama y’Igihugu y’umushyikirano kugira ngo urubyiruko na rwo rugire ruhare mu gutanga ibitekerezo bifatanya n’iby’abandi Banyarwanda gushyiraho icyerekezo Igihugu kigenderaho umwaka wose no mu gihe kirambye. Insanganyamatsiko y’uyu mwaka ikaba igira iti˝Guhitamo kw’Abanyarwanda ni wo musingi w’iterambere n’agaciro by’u Rwanda˝.


text:
Ntihinyurwa Alain Philbert ni we nyir’ikigo gikora ibijyanye no kwandika ku bintu binyuranye mu Mujyi wa Kigali cyitwa Smart Design.
Avuga ko yabanje gukubitika mu buzima bw’ubushomeri, hanyuma aza kuzamuka buhoro buhoro kugeza ubwo yashize iki kigo gifite abakozi icyenda ahemba mu buryo buhoraho.
Kuri ubu avuga ko mu byo amaze kugera ho bigaragara harimo inzu yubatse mu mujyi wa Nyamata ifite agaciro gasaga miliyoni 13, ndetse n’imodoka imufasha mu ngendo ze.
Avuga ko mu bakozi akoresha harimo batatu bafite impamyabumenyi z’icyiciro cya kabiri cya kaminuza, ngo umukozi wo hasi amuhemba amafaranga ibihumbi 60.
Agitangira, nta n’imashini n’imwe yagiraga mu bikorwa bye yakoraga byo kwandika ku birango by’ibigo by’amashuri (insignes) n’amakarita y’abanyeshuri, aho yabikoreshaga ku bandi akabishyura ibigo byamwishyuye.
Akirangiza amashuri yisumbuye mu mwaka wa 2006, Ntihinyurwa avuga ko yabonye ko kubona akazi bitoroshye ari bwo yatangiye gushakisha uko yabona icyo akora, ubwo yatangiye kujya ajya mu bigo by’amashuri ashakisha abo yajya akorera amakarita y’abanyeshuri ndetse na za ensinye (insignes).
Avuga ko yavaga i Kigali akajya i Gisenyi, aho hari ubwo byabaga ngombwa ko ibigo bimwe bisa nk’aho biri mu gice kimwe abigeraho agenda n’amaguru kuko nta bushobozi buhagije yari afite.
“Natangiranye n’ibintu biri hasi cyane kuko icyo gihe nafataga urugendo nkajya ku bigo by’amashuri mu ntara nkababwira ko nkora amakarita na ensinye z’abanyeshuri hanyuma nkababwira ko bazanyishyura mbizanye bakanyemerera kuko nabaga nta mafaranga ndi bubasabe, nkaza nkabwira abacuti banjye muri Kigali bakabinkorera bankopye nkazabishyura nanjye ikigo cyanyishyuye. Nta faranga na rimwe navuga ko natangiriyeho kuko urebye icyo natangiriyeho byari nka tike yo kuva inaha njya i Kibungo ni 1000 cyangwa 1500 itike injyana gusaba ako kazi ndetse urebye ahenshi nanahagendaga n’amaguru kuko nk’ibigo bituranye narebaga ibigo byegeranye nahazengurukaga n’amaguru ngenda nsaba ko bampa akazi.”
Akomeza avuga ko agereranije nta mafaranga arenze ibihumbi bitanu cyangwa icumi, yabaga afite muri iki gihe kuko ngo iyo yabaga amaze kwishyura ababaga bamukopye kumukorera ibyo yabaga yumvikanye n’ikigo yasigaranaga amafaranga make cyane.
Ati “Nyuma yo kwishyura nasigaranaga nk’ibihumbi bitanu cyangwa icumi bigomba kuzavamo indi tike izanjyana mu yindi ntara niba nakoreye i Burasirazuba ubwo nkaba nteganya kuzajya i Gisenyi nkaba ngomba kuvanamo itike izanjyana mu bindi bigo byinshi bituranye kugira ngo ndebe ko nabonamo akazi.”
Uyu avuga ko uko iminsi yagiye ishira yagiye amenya kubyikorera yigiye kuri za nshuti ze zamukopaga hakaba ubwo ajya gukorera ikigo bikaba ngombwa ko agumayo akavayo arangije ariko bitewe n’amikoro make yari afite icyo gihe, iyo byagendaga gutya byabaga ngombwa ko ajya gucumbika mu banyeshuri akarangiza akazi akagaruka bamwishyuye.
Uko yateye indi ntambwe…
Ntihinyurwa avuga ko yamaze igihe cy’imyaka ibiri, kuva mu mwaka wa 2008, akora byo gushakisha ariko atagira aho abarizwa ndetse ngo akorera ku izina ry’abandi.
Mu mwaka wa 2009 avuga ko ari bwo yagize igitekerezo cyo kwandikisha iki kigo cye cya Smart Design. Amaze kubona udufaranga duke akaba ari bwo yabonye ahantu hadoderaga abantu abasaba ko yahatereka akameza yita ko byari byo biro bye ndetse banamwemerera gushyira icyapa hanze cyerekana ko hakorerwa amakarita y’ishuri na za ensinye ariko ngo hari hariyongereyemo gukora za kasha. Ngo aha yakoreraga akaba yarahishyuraga amafaranga ibihumbi cumi na bitanu ku kwezi.
“N’ubwo nari mbonye aho mbarizwa, nari ntaragira ubushobozi bw’ibikoresho nkijya gukoresha ku bandi babifite, kashe icyo gihe yakorerwaga ibihumbi bitanu bakayinkorera kuri bibiri nkungukaho ibihumbi bitatu ngenda nzamuka no kujya mu ntara ndabireka babandi twakoranye bakajya bansanga aho ku kameza kanjye”
Akomeza agira ati “Naje kwimuka njya mu kumba kanjye nshyiramo imashini yanjye imwe nari maze kubona nkajya mpishyura ibihumbi 70 ngenda nzamuka gutyo uko nungutse mbika nkagura indi mashini gutyo gutyo, sinavuga ngo hari amafaranga runaka nabonye ndakoresha nagiye nzamuka buhoro buhoro.”
Ntihinyurwa avuga ko ku rwego agezeho hari abifuje ko bafatanya ariko akaza gusanga bishobora kuzabyara ibibazo ahitamo gukomeza kwikorera. dore ko ngo ibyo agezeho kugera ubu ari ibye ku giti cye nta muterankunga ndetse nta n’inguzanyo ya banki yasabye.
N’ubwo akora aka kazi ngo ntabwo yigeze yiga ibijyanye na ko kuko yize ari ko kamwishyurira kaminuza, aho yize ibaruramutungo (Finance).
Avuga ko amafaranga atari yo yatuma umuntu agira icyo agera ho ahubwo ngo igitekerezo no gushirika ubute mu byo utekereje gukora bishobora kukugeza ku bintu byabera abandi urugero.


text:
Igitaramo cya Korali Shalom kitabiriwe n'abantu benshi bari buzuye ihema rya Kigali Serena Hotel, abandi basubirayo kubera kubura n'aho bahagarara. Kwinjira muri iki gitaramo byari ubuntu ku bantu bose. Ni igitaramo cyaranzwe n'umuziki w'umwimerere, mu majwi agororotse, abantu bose bakitabiriye basabana n'Imana babyina intsinzi y'ikaruvari hamwe na korali Shalom,Ntora worship team, Dominic Ashimwe na Alex Dusabe.
Mu kiganiro na Inyarwanda.com, Perezida wa korali Shalom, Bwanakweli Richard yadutangarije ko bafite ishimwe rikomeye ku Mana yabahaye abantu benshi cyane mu gitaramo cyabo bise “Yesu Turagukurikiye Live Concert”. Yavuze ko abantu babonye batari babiteze kuko batiyumvishaga ko haza abantu benshi, bamwe bagasubirayo. Ibi ngo byabahaye isomo rikomeye, bibereka ko bafite abakunzi benshi, bityo ubutaha bakaba bashobora kuzajya ahantu hagutse cyane hateranira abantu benshi kugira ngo hatagira ucikanwa.
Korali Shalom yo muri ADEPR Nyarugenge
Ku bijyanye no kwishyuza, yavuze ko batabiteganya vuba na cyane ibiterane byishyuza ngo abantu benshi badakunze kubiha agaciro. Yijeje Inyarwanda.com ko bitarenze ukwezi kwa Gashyantare muri 2018 amashusho ya album yabo nshya bafatiraga amashusho muri iki gitaramo, azaba yageze hanze. Korali Shalom yari yambaye imyenda mishya ndetse benshi mu bari muri iki gitaramo bavuze ko bari bambaye neza, twabajije perezida agaciro k'iyi myenda avuga ko ari ibanga. Abajijwe icyabashimishije cyane yavuze ko ari ukubona abantu benshi. Yagize ati:
Icyadushimishije cyane ni ukubona abantu benshi baza banyotewe no kumva ubutumwa bwiza, ni na yo yari intego yacu mu by'ukuri. Nta kintu twavuga ko cyatubabaje, gusa icyaduteye impungenge ni uko hari abantu basubiyeyo. Ijambo ry'Imana riravuga ngo mu bibaho byose muhore mushima, rero turashima Imana ko ari ko yabishimiye kandi bidutera no gutekereza ko tuzakora ibyiza kurushaho. Byaduhaye ikindi cyerekezo gituma dutekereza noneho kuzakora ikindi giterane cyagutse kurushaho kiri ahantu hanini kuburyo tuzabona ahantu abantu bicara bakurikiranye ubutumwa bwiza.
Korali Shalom yashinzwe mu mwaka wa 1986 itangira ari korali y’abana bato. Icyo gihe muri ADEPR Nyarugenge hari korali nkuru imwe ariyo Hoziyana. Mu mpera z’uyu mwaka wa 2016, Korali Shalom yamuritse umuzingo wa mbere w’indirimbo z’amajwi n’amashusho. Iyi korali igitangira yitwaga korali Umunezero ikaba yari igizwe n’abana bato. Mu 1986, ubwo abari bayigize bari bafite imyaka iri hagati ya 15-17 yaje kuba korali y’urubyiruko, icyo gihe mu Gakinjiro haza indi korali yitwaga korali Cyahafi kuri ubu yitwa Baraka ari nayo yahise iba iya kabiri. Mu 1990 baje kwemererwa n'itorero ryabo kwitwa izina, bahita biyitwa Shalom choir.
Igitaramo kitabiriwe n'abantu benshi cyane abandi bangirwa kwinjira
Korali Shalom mu gitaramo “Yesu Turagukurikiye Live Concert”
Ntora worship team
Alex Dusabe mu gitaramo cya korali Shalom
Dominic Ashimwe yaririmbye muri iki gitaramo
Korali Shalom yahuruje imbaga mu gitaramo yafatiragamo amashusho y'album yabo nshya
UMVA HANO ICYO PEREZIDA WA KORALI SHALOM YATANGAJE


text:
Gisagara: Muri Nyanza intore zahanze umuhanda wa km 1
Intore zo ku rugerero mu murenge wa Nyanza zikomeje ibikorwa byazo bigamije iterambere ry’akarere, aho ziri guhanga umuhanda ureshya na km1 uhuza kiriziya y’ahitwa Higiro n’uturuka mu karere ka Nyaruguru unyuze ahitwa mu rukingu.
Si umuhanda gusa izi ntore zongeyeho nk’igikorwa cy’indashyikirwa kuko umuyobozi wungirije w’intore BUCYANA Augustin atangaza ko imihigo bari bahize yari ishingiye ku nkingi 4 za Guverinoma, ngo bakaba barayesheje 100%. Yavuze ko mu gihe bamaze bakora urugerero igice cya 2 bari guhanga umuhanda uzarangira ungana na km1, mu mibereho myiza bavuguruye inzu y’umusaza RIBAKARE Thomas wo mu kagari ka Nyaruteja kugira ngo nawe ashobore kuba heza, bakoreye isuku abakecuru n’abasaza bibana 3, bashinze ishuri ryigisha icyongereza n’igiswahili mu kagari k’Umubanga aho bigisha abana bagarukiye mu 6 w’amashuri abanza n’abandi bantu babishaka.  Mu guteza imbere uburezi kandi bashinze ishuri ry’incuke mu midugudu ya Rama na Mpinga 2 yo mu kagari ka Higiro kuko ntayahabaga.
Nyuma y’ibi bikorwa byose ngo barateganya kuremera abaturage, umuturage umwe bamuha itungo rigufi (urukwavu) kugira ngo abone icyo yazajya akuraho ubwisungane mu kwivuza.  Kuri iki gikorwa ngo bamaze kwegeranya amafaranga yavamo inkwavu 5.
Intore zo mu murenge wa Nyanza  ngozisanzwe zikora ibikorwa by’ubufasha, nk’uko byemezwa n’intore NTIRENGANYA Albert ituye mu kagari ka Nyaruteja.yavuze ko intore bagenzi be bamutereye ibiti 382 by’ikawa ngo akaba asanga zizamufasha kwiteza imbere mu minsi iri imbere.
Umuhuzabikorwa w’Inama y’Igihugu y’Urubyiruko Bwana RUKUNDO Noël arashima ibi bikorwa by’indashyikirwa intore zerekana akaboneraho umwanya wo kubibutsa gahunda y’ukwezi kwahariwe urubyiruko, abasaba kuzayitabira kandi abashishikariza kwitabira gahunda y’irushanwa ry’imishinga y’urubyiruko iri gutangwa.
Ibikorwa by’intore byari bikenewe nk’uko abatuye uyu murenge wa Nyanza babivuga koko barikugezwaho ibikorwa by’amajyambere kandi bifitiye akamaro buri wese.


text:
KHI na KIST basuye urwibutso rwa genocide rwa Nyarubuye
Kuri uyu wa 08 Mata 2012 abanyeshuri biga mu ishuri rikuru ry’ubuvuzi rya Kigali KHI Na KIST hamwe n’abayobozi babo basuye urwibutso rwa Nyarubuye rw’abazize jenoside yakorewe abatutsi mu mwaka More...
Gisagara: kuba intwari ntibigomba igitsina runaka
Umuyobozi w’akarere ka Gisagara aributsa urubyiruko ko kuba intwari bitagombera igitsina runaka ko umuntu wese ashobora kubikorera kandi akabigeraho. Umuyobozi w’akarere Leandre Karekezi n’abanyeshuri More...


text:
”Mukomeze gusenga muba maso, mushima “ - Abakolosayi 4:2
Umukristo akwiye guhora agenzura imirimo ye, kuko mu isi harimo ibirushya n’ibigeragezo. Ariko hahirwa uwihangana akageza imperuka kuko ni we uzakizwa. Bivuze iki? Ibi bivuze ko ushobora kuba wibwira ko ukijijwe ariko uteshutse gato ukava mu byizerwa , uba watambikiye. Umuti wo kwirinda gutambikira ni ugukora ibyiza udacogora, ugahora usengesha umwuka iteka.
Turebye mu byanditswe byera, Nyuma yo kwakira impuguro ku nyigisho z’ubuyobe , Abakolosayi bashoboraga kugwa mu kudamarara. Pawulo yari azi neza uwo mutego. "Nuko rero uwibwira ko ahagaze, yirinde atagwa"-1Abakorinto 10:12.
Iyo Satani aburiye abizera mu kwizera kwabo , abategera mu byo bashobora kurangariramo. Bagomba gukomeza gusenga , kuba maso, gushima, no kugira ubwenge mu mibanire yabo n’abo hanze.
Abantu bakora cyangwa bakoranye umurimo w’Imana bakwiye guhora bahugurana , bakanohererezanya ubutumwa bwo guhumurizanya no gukomezanya. Bakwiye kugirana ubusabane buzana urukundo, kubabarana no gukumburana iyo batandukanye.
Ibyo ni byo byarangaga abizera b’itorero rya mbere; ibintu byagize uruhare mu kwihutisha ubutumwa bwiza. Mbese muri iyi minsi uracyagira ishyaka ry’umurimo w’Imana? Ukwiye guhora ukenyeye kandi n’itabaza ryawe ryaka; wera imbuto nziza uko bwije n’uko bukeye.